66
Luda sáabukpanaa
1 Andunia gbɛ̃ sĩnda pínki,
à ayuwii kɛ Dikiria.
2 À lɛ̀ sí a tↄ́ gakurikɛ musu,
à a táaki lɛ́ à a tↄ́ bo.
3 À o Ludanɛ: N yãkɛnanↄn naasi vĩ,
n gbãna zↄ̃kↄ̃ↄ dì tó n ibɛrɛnↄ kã natɛ.
4 Andunia pínki dì kútɛnnɛ,
òdi n táaki lɛ́ ò n tↄ́ bo.
5 À mↄ́ à Luda yãkɛnanↄ gwa,
yã kũ àdi kɛ bisãsirinↄnɛ naasi vĩ.
6 À ísira lì gukori ũ,
ò swa bikũ̀ gɛ̀sɛ.
Ò pↄnna kɛ a yã musu.
7 Àdigↄ̃ kí ble kũ a gbãnao gↄrↄ sĩnda pínki,
a wɛ́ dìgↄ̃ kú burinↄa.
Sãgbãnadenↄ sún dↄkɛ kãaoro.
8 Burinↄ, à ó Luda sáabu kpá,
a táakilɛna gↄ̃ dↄ á lɛ́n.
9 À ó wɛ̃̀ndi dã̀kpãwɛrɛ,
adi tó ó gbá sàtaro.
10 Luda, zaakũ n ó lɛ́ n ó gwá,
n ó baasa lán andurufuu bà.
11 N ó ká kpɛ́siran,
n aso tìkisii dìwɛrɛ ó kpɛ.
12 N tò ò dìwá lán sↄ̃ bà,
ó wɛ́ tɛ́ mà, í dàóla,
akũ n su kũoo nnamana kĩnaa.
13 Mani su n ↄnn mà sa'opↄ kũ òdi ká tɛ́n à tɛ́ kũ o,
mani lɛ́ kũ ma kɛ̀mmanↄ fĩna bo,
14 yã kũ à bò ma lɛ́n ma warikɛgↄrↄa.
15 Mani sa omma kũ pↄ́ mɛ̀kpananↄ,
mani sãkaronↄ kpátannɛ,
mani n gbagba kũ zùsanↄ kũ blèkofĩninↄo.
16 Ákↄ̃nↄ kũ á Luda vĩna vĩnↄ,
à mↄ́ à ma á pínki,
mani yã kũ à kɛ̀mɛnɛ oárɛ.
17 Ma wiki lɛ̀a,
a táakilɛna da ma lɛ́n.
18 Tó ma yã vãni dà ma swɛ̃̀n,
de Dikiri gì ma yã mai.
19 Ama à ma yã mà,
akũ à ma aduakɛnaa sì.
20 Arubarikademɛ Dikiri ũ,
adi gí ma aduakɛna mairo,
adi gí gbɛ̃kɛ kɛmɛnɛiro.