40
Dikiri sáabukpanaa
Dauda lɛ̀ɛ.
1 Ma wɛ́ dↄ̀ Dikirii manamana,
akũ à arɛ dↄ̀ma à ma ↄ́ↄdↄnaa mà.
2 À ma bo tↄ̃̀nↄwɛɛɛ gũn,
à ma bo fokon.
À ma gbá pɛ̀tɛ gbɛ̀si musu,
à ma zɛ gwe gíngin.
3 À lɛ̀ dufu dàmɛnɛ ma lɛ́n
ó Luda sáabukpana pↄ́ ũ.
Gbɛ̃nↄ ni e dasi, vĩna ni ń kũ,
ò Dikiri náani kɛ.
4 Arubarikaden gbɛ̃ kũ à Dikiri náani vĩ ũ,
akũsↄ̃ àdi arɛ dↄ zĩdabirinↄ kũ tãnagbagbarinↄaro.
5 Dikiri ma Luda, n yãbonsarɛkɛnanↄn dasi,
oni fↄ̃ ò yã kũ ntɛn pɛ́awɛrɛ dↄdↄro.
Tó matɛn babannɛ, à lɛ́ vĩro,
mani fↄ̃ mà o pínkiro.
6 Ń ye sa'opↄ ke gbairo,
akũ n ma gba sã mà yã mao.
Ńdi sa'opↄ kũ òdi ká tɛ́n à tɛ́ kũ
ke durunna kútɛkɛbↄ gbɛkaro.
7 Akũ ma pì: Makũmɛ la,
ma su lákũ à kɛ̃na takadan ma yã musu nà.
8 Má ye n pↄyenyĩna kɛmɛ, ma Luda,
n doka kú ma swɛ̃̀ɛ gũn.
9 Mani yãzɛde baaru kpá pari kↄ̃kakaranaa gũn,
mani ma lɛ́ nakↄ̃aro, lákũ ń dↄ̃ nà Dikiri.
10 Mádi n yãzɛdekɛ utɛńnɛro,
ma n náani kũ n surabanaao yã ò.
Mádi gí n yenyĩ kũ n yãpurao oi
pari kↄ̃kakaranaa gũnlo.
11 Dikiri, ǹsun gí ma wɛ̃nda gwairo,
n yenyĩ kũ n yãpurao gↄ̃ ma dãkpã.
12 Zaakũ yã vãni kũ à likanamai lɛ́ vĩro,
ma taarinↄ dàmala, matɛn gu ero,
à dasi de ma mìkãla, swɛ̃̀ɛ kɛ̃̀magu.
13 Dikiri, ǹ sùru kɛ ǹ ma sura ba,
Dikiri, ǹ kɛ likalika ǹ mↄ́ ǹ kpámai.
14 Wé'i gbɛ̃ kũ òtɛn wɛtɛ ò ma dɛnↄ kũ,
ò ń mì pɛ́tɛ.
Gbɛ̃ kũ ò ye mà kisira enↄ kpɛ li,
ń ãn gↄ̃ sisina.
15 Gbɛ̃ kũ òdi pimɛnɛ, taarɛ, taarɛnↄ,
wé'i ń kũ ò gↄ̃ gìri.
16 Gbɛ̃ kũ òtɛni n ki wɛtɛnↄ,
ǹ tò ń pↄ kɛmma nna ò yáa dↄ.
Gbɛ̃ kũ ò ye n surabanainↄ
gↄ̃ pi Dikiri zↄ̃kↄ̃.
17 Takaside wɛ̃ndademɛ ma ũ,
ǹ laasun lɛ́ ma yãa, Dikiri.
Mↄkↄ̃mmɛ ma kpanyĩri ũ kũ ma mìsiriio,
ma Luda, ǹsun gì kɛro.