13
1 Nɛ́ ↄ̃ndↄ̃de dì a de lɛ́damma ma,
lalandide dì gí kpãkɛ̃naai.
2 Lɛ́gbɛ nna dì gbɛ̃ ká pↄ́ manaa,
náanisaride dì ble a pãsĩ gũmmɛ.
3 Gbɛ̃ kũ àdi a lɛ́ kũ dì a wɛ̃̀ndi dãkpã,
gbɛ̃ kũ a lɛ́ dì kúro dì a zĩda yaka.
4 Ma'ãde dì pↄ́ kũ à yei lero,
aniade sↄ̃ àdi nna ma.
5 Gbɛ̃ mana zã̀ manafikiyãn,
gbɛ̃ vãni dì wé'i daḿma àdi ń kpe bo.
6 Manakɛnaa dì taarisaride sura ba,
vãnikɛnaa dì durunnakɛri litɛ kpɛdangara.
7 Gbɛ̃kenↄ dì ń zĩda ditɛ aruzɛkɛde ũ,
ama òdigↄ̃ pↄ́ke vĩro.
Gbɛ̃kenↄ dì ń zĩda ditɛ takaside ũ,
ama òdigↄ̃ pↄ́ vĩ zↄ̃kↄ̃.
8 Aruzɛkɛde dì a zĩda bo kũ a aruzɛkɛkɛo,
takaside sↄ̃ àdi wɛ́tãmmana lero.
9 Gbɛ̃ mananↄ gupura dìgↄ̃ puna,
gbɛ̃ vãninↄ fitilaa dì gaḿma.
10 Zĩdabinaa dì fìti da,
lɛ́dammamana dì tó ò ↄ̃ndↄ̃ kũ.
11 Ɔgↄ vãni dì gɛ́ arɛro,
ↄgↄ kũ ò lè ísimma gũn sↄ̃ àdi kↄ̃.
12 Wɛ́dↄinaa gìkɛnaa dì ń nɛ̀sɛɛ yaka,
pↄ́ kũ ò yei lenaa dì su kũ wɛ̃̀ndi dufuo.
13 Gbɛ̃ kũ àdi yã daro ni yã le,
gbɛ̃ kũ àdi yã ma ni àre le.
14 Ɔ̃ndↄ̃de yãdannɛnaamɛ ísɛ̃boki wɛ̃̀ndide ũ,
àdi ń bo ga bàn.
15 Wɛ́zɛ̃ mana dì tó gbɛ̃ dakarɛ mìnnao,
ama náanisaridenↄ zɛ́ pãsĩ.
16 Laakaridenↄ dì yã kɛ kũ dↄ̃naao,
yↄ̃nkↄ dì a fayasarikɛ mↄńnɛ.
17 Zĩ̀ri vãni dì gɛ̃ yãn,
ìba náanide dì su aafia.
18 Gina foruii dì su kũ takasio kũ wé'io,
lɛ́dammamanaa dì bɛ̀ɛrɛ líńnɛ.
19 Pↄ́nidɛna lenaa dì ń pↄ kɛ nna,
ama yↄ̃nkↄ ye kɛ̃na yãvãnikɛnaairo.
20 Gbɛ̃ kũ à tɛ́ ↄ̃ndↄ̃rinↄii dì ↄ̃ndↄ̃ kũ,
gbɛ̃ kũ à kakarana kũ yↄ̃nkↄnↄ dì yã le.
21 Kisira dìgↄ̃ tɛ́ durunnakɛrinↄi,
nnamanamɛ gbɛ̃ mananↄ àre ũ.
22 Gbɛ̃ mana dì túbi tó a daikorenↄnɛ,
durunnakɛri aruzɛkɛ ni gↄ̃ gbɛ̃ mananɛ.
23 Takaside bura dì pↄ́ble kɛ manamana,
ama yãkɛna lɛ́kpɛrɛ dì tó à kurai.
24 Gbɛ̃ kũ àdi a nɛ́ gbɛ̃ro zã̀n,
gbɛ̃ kũ à ye a nɛ́i dì a toto káaku.
25 Gbɛ̃ mana dì pↄ́ ble à kã,
gbɛ̃ vãninↄ nɛ̀sɛɛ dìgↄ̃ da kori.