5
1 Ǹ lɛ́ zú sà ǹ ma tó gbɛ̃ke ni wemma.
Malaika kpaten ĩni arɛ dↄaa?
2 Íbɛtɛsɛnaa dì yↄ̃nkↄ dɛ,
nɛ̀sɛgↄ̃baa dì mìsaride kakatɛ.
3 Ma è yↄ̃nkↄ zĩni pɛ̀tɛ,
akũ zĩni pìi yↄ̀ kãnto.
4 A nɛ́nↄ zã̀ kũ aafia kĩnaao,
òdi ń yãnↄ mátɛmatɛńnɛ yãkpatɛkɛkia,
gbɛ̃ke dì zɛ kũńworo.
5 Nàdɛrinↄ dì a burapↄnↄ ble,
bee pↄ́ kũ à lɛ̀ɛ lìkainↄ,
ímidɛrinↄ dì luka a aruzɛkɛi.
6 Kisira dì futɛ bùsunlo,
wari dì butɛ zĩtɛro.
7 Lákũ tɛ́pũtãna gɛna musu sika vĩro nà,
lɛn gbɛ̃ kũ ò ì pínki dì wari le lɛ.
8 Tó makũmɛ sↄ̃, Ludan mani gbɛka,
mani ma yã kpátɛ a arɛ.
9 Àdi yã zↄ̃kↄ̃ kɛ kũ oni fↄ̃ ò a gbá dↄ̃ro,
oni fↄ̃ ò a yãbonsarɛkɛnanↄ lɛ́ dↄ̃ro.
10 Àdi tó legũ ma zĩtɛ,
àdi tó a í dagula sɛ̃̀ntɛ.
11 Àdi gbɛ̃ busananↄ sɛ́ lei,
àdi wɛ̃ndadenↄ da pↄnnan.
12 Àdi yã kũ manafikidenↄ tɛn pɛ́a gboro,
de ń ↄzĩ súngↄ̃ arubarika vĩro yãi.
13 Àdi ↄ̃ndↄ̃rinↄ kũ ń wɛ́zɛ̃ gũn,
àdi tó yãlɛkpɛrɛ'orinↄ yãgↄ̃gↄ̃na kɛ pã.
14 Gu dì sira kũḿma fãnantɛ̃,
òdi ↄ mátɛmatɛ fãnantɛ̃ lán gwãani bà.
15 Àdi takasidenↄ bo ga lɛ́i,
àdi pↄ́saridenↄ bo gbãnamↄnnɛrinↄ ↄĩ.
16 A yã mɛ́ à tò gbãnasaridenↄn tãmaa vĩ,
yãzɛdesaridenↄ dì yĩtɛ kyáu.
17 Arubarikaden gbɛ̃ kũ Luda dì a toto ũ.
Tó àtɛni n sã gaga, ǹsun yãvunu káro.
18 Zaakũ àdi gbɛ̃ kĩnna akũ àdi a bↄ̀ gwa,
àdi gbɛ̃ wíwi akũ àdi a werekↄ̃a.
19 Ani n bo yãn gɛ̃̀n suddo,
bee tó à kà gɛ̃̀n suppla, kisira ni n lero.
20 Ani n sí gaa nàgↄrↄ,
ani n bo fɛ̃nɛda lɛ́i zĩ̀lan.
21 Dikiri ni n bo gbɛ̃yakarinↄ ↄĩ,
tó yakanaa sù, vĩna ni n kũro.
22 Ĩni yakana kũ nàao yáa dↄ,
ĩni vĩna kɛ nↄ̀bↄ pãsĩnↄnɛro.
23 Zaakũ ĩnigↄ̃ kun aafia kũ gbɛ̀nↄ,
ĩnigↄ̃ nna kũ nↄ̀bↄsɛ̃ntɛnↄ,
24 ĩnigↄ̃ dↄ̃ kũ n ↄn nigↄ̃ nna,
tó n gɛ n kpàsan, pↄ́ke ni kĩaro.
25 Ĩnigↄ̃ dↄ̃ kũ n nɛ́nↄ ni kɛ dasi,
n burinↄ ni dagula lán sɛ̃̀ɛ bà.
26 Ĩni zĩ kũ yúkuyuku gbasa ǹ ga
lán ése kũ à mà ò kɛ̃̀ a gↄrↄaa bà.
27 Kũ o yã pìi asiri gbɛ̀ka, lɛn à de lɛ.
Ǹ yã pì sí ńgↄ̃ dↄ̃ kũ n zĩda yãmɛ.