104
Dikiri Pↄ́sĩndapinkikɛri táakilɛnaa
1 Ma swɛ̃̀, ǹ Dikiri sáabu kpá.
Dikiri ma Luda, ń zↄ̃kↄ̃ manamana,
ń gakuri dana pↄ́kasa ũ, àtɛn tɛ́ kɛ,
2 n gupura kùnla lán biza bà,
n musu kpàtɛ lán pɛ̀ɛ bà,
3 n bɛ bò ínↄla musu.
N ludambɛ luku kɛ̀ n sↄ̃go ũ,
ndì di ĩa ↄa.
4 Ndì ĩa kɛ n zĩ̀rinↄ ũ,
ndì tɛ́vura kɛ n zĩkɛrinↄ ũ.
5 N andunia kàtɛ, n a zĩni pɛ̀tɛ,
à yĩgãna vĩ zikiro.
6 N ísira kùa arukĩmba ũ,
í pìi dà kpinↄla.
7 N kpãkɛ̃ í pìii, akũ à bàa lɛ̀,
n pataa, akũ à nàgui.
8 Kpinↄ bò gupuran, guvutɛnↄ sìkũn,
akũ í tà gu kũ n dìtɛnɛn.
9 N lɛ́zɛki kɛ̀ í pìinɛ, ani fↄ̃ à vĩalaro,
ani ɛra à da zĩtɛla ziki doro.
10 Ndì tó ísɛ̃bokinↄ í pisi swa'ↄnɛnↄa,
akũ a í dìgↄ̃ bàa lɛ́ kpinↄ dagura.
11 Sɛ̃̀ntɛ pↄ́ sĩnda pínki dìgↄ̃ a í mi,
a í dì saginↄ ími kɛ̃ḿma.
12 Bãnↄ dì sà da swanↄ sarɛ,
òdigↄ̃ kú a dàkoo gũn, ń wiki dìgↄ̃ dↄ.
13 Zaa n bɛ musu ndì legũ gbarɛ kpinↄa,
n zĩ gbɛ̀ɛ dì andunia kã.
14 Ndì tó sɛ̃̀ butɛ pↄ́kãdenↄnɛ,
ndì tó burapↄnↄ butɛ bisãsirinↄnɛ,
ndì pↄ́ble butɛńnɛ zĩtɛa,
15 sèwɛ̃ kũ àdi ń pↄ kɛ nna
kũ nísi kũ àdi ń ãn tɛ́ kɛo
kũ pↄ́ble kũ àdi ń gba gbãnao.
16 Dikiri línↄ dì mↄtↄ le manamana,
Sida lí kũ à bà Lɛbananↄ.
17 Gwen bãnↄ dì sà dadan,
zùbaananↄ dì bɛ kɛ pini lí musu.
18 Kpi leinↄ de kpasaranↄ kúki ũ,
gbɛ̀sↄkↄnↄ de gbɛ̀'ɛ̃nɛnↄ utɛki ũ.
19 N mↄvura kɛ̀ gↄrↄ tàasikabↄ ũ
kũ ifãntɛ̃ kũ à a gɛ̃na kpɛ́n gↄrↄ dↄ̃o.
20 Ndì tó gu si, akũ gwãani dì kɛ,
lákpɛ pↄ́nↄ dì futɛ kũ táo ń pínki.
21 Músunↄ dì nàdɛna ↄ́ↄ dↄ,
òdi pↄ́ble wɛtɛ Ludaa.
22 Tó ifãntɛ̃ bò, òdi lↄↄtɛ
ò tá wútɛ ń tòn.
23 Bisãsiri dì bo à gɛ́ zĩ kɛ,
àdigↄ̃ a zĩda yã ma ari ↄkↄsi.
24 Dikiri, n yãkɛnanↄn dasi fá!
A sĩnda pínki bò n ↄ̃ndↄ̃ gũmmɛ,
andunia pà kũ pↄ́ kũ n kɛ̀nↄ.
25 Ísira kun, à zↄ̃kↄ̃ akũsↄ̃ à yàasa,
pↄ́ bɛ̃nɛ kũ ò kú a gũnnↄn lɛ́ vĩro,
a fíti kũ a zↄ̃kↄ̃ↄo pínki.
26 Gó'itɛnↄ dìgↄ̃ táa on
kũ kwã zↄ̃kↄ̃ kũ n kɛ̀ à kↄ̃kↄ̃ o a gũnwo.
27 Pↄ́ pìnↄ dì wɛ́ dↄnyĩ ń pínki
de ǹ pↄ́ble kpáḿma a gↄrↄa.
28 Ndì kpáḿma, òdi sɛ́tɛ,
ndì ↄ porońnɛ, akũ pↄ́ mananↄ dì mↄ́ḿma.
29 Tó n mìkpɛrɛ zùńnɛ, òdi bídi kɛmɛ,
tó n wɛ̃̀ndii sìḿma, òdi ga ò ɛra ò tá bùsutitin.
30 Tó n n Nini gbàrɛ, pↄ́nↄ dì wɛ̃̀ndi le,
ndì tó zĩtɛ ɛra à kɛ dufu.
31 Ò tó Dikiri gakuri gↄ̃ kun gↄrↄ sĩnda pínki,
ò tó Dikiri pↄ kɛ nna a yãkɛnanↄa.
32 Àkũ mɛ́ àdi zĩtɛ gwa, akũ àdi yĩgã,
àdi ↄ na kpinↄa, akũ túsukpɛ dì bo.
33 Mani lɛ̀ sí Dikirinɛ ari ma wɛ̃̀ndi lɛ́n,
mani ma Luda táaki lɛ́ ari ma gↄrↄ lɛ́n.
34 Ǹ tó ma laasun kánnɛ, Dikiri,
lákũ matɛn pↄnna kɛ kũnwo nà.
35 Durunnakɛrinↄ mì dɛ andunia gũn,
yãvãnikɛrinↄ súngↄ̃ kun doro.
Ma swɛ̃̀, ǹ Dikiri sáabu kpá.
Aleluya!