14
1 Nↄgbɛ̃ ↄ̃ndↄ̃de dì ↄn kátɛ,
a fayasaride sↄ̃ àdi ↄn fãkↄ̃a.
2 Gbɛ̃ kũ àdi yã kɛ a zɛ́a Dikiri vĩna vĩ,
gbɛ̃ kũ àdi zɛ́ sɛ́ súsuro sↄ̃ àdi a gya bo.
3 Fayasaride lɛ́mɛ a gbɛ̃bↄ ũ,
ↄ̃ndↄ̃de yã'onaa dì a bo.
4 Tó zù kunlo, pↄ́ble gbàa dìgↄ̃ da korimɛ,
òdi àre zↄ̃kↄ̃ le kũ zùnↄ gbãnao.
5 Sèeda yãpurade dì ɛ́kɛ toro,
sèeda ɛ́kɛde yã dìgↄ̃ manafiki vĩ.
6 Lalandide dì kpátɛ kɛ ↄ̃ndↄ̃i à kurai,
yãdↄ̃naa araga laakaridenɛ.
7 Ǹ kɛ̃ yↄ̃nkↄa zã̀zã,
zaakũ ĩni dↄ̃na learo.
8 Ɔ̃ndↄ̃ dì tó laakaride laasun lɛ́ a zɛ́a,
yↄ̃nkↄ fayasarikɛ dì a sãtɛ.
9 Fayasaridenↄ dì taari kutɛkɛna gya bo,
gbɛ̃ mananↄ dìgↄ̃ nna kũ kↄ̃o.
10 Baadi a zĩda yã'ũmmana dↄ̃,
gbɛ̃ pↄnna dìgↄ̃ de gbɛ̃ pãnde pↄ́ ũro.
11 Gbɛ̃ vãninↄ ↄn ni mì dɛ,
gbɛ̃ mananↄ bɛ ni ↄ tá.
12 Zɛ́ ke kun àdi kɛ gbɛ̃nↄnɛ mana,
ama a mìdɛki bi gamɛ.
13 Bee yáadↄnaa gũn nɛ̀sɛɛ dì yaka,
pↄnna kun kũ àdi mì dɛ kũ pↄsirao.
14 Borukpɛde yãkɛnaa dì wí a musu,
gbɛ̃ mana dì a yãkɛnaa gbɛ̀ le.
15 Laasunsaride dì yã sĩnda pínki símɛ,
laakaride dì yã náani kɛ laasunlɛnaa sariro.
16 Ɔ̃ndↄ̃de dìgↄ̃ vãnikɛnaa vĩna vĩ àdi pãnɛ,
yↄ̃nkↄ dì náani kpá a zĩdaa àdigↄ̃ wãna.
17 Pↄfɛ̃rii dì yã futa kɛ,
manafikide dì zãngu i a zĩdanɛ.
18 Ɔ̃ndↄ̃saridenↄ dì gↄ̃ faya sari,
laakaridenↄ dì dↄ̃na kú fùra ũ.
19 Gbɛ̃ vãninↄ ni mì natɛ gbɛ̃ mananↄnɛ,
yãvãnikɛrinↄ ni kútɛ nɛ̀sɛpuradenↄ kpɛ́lɛlɛa.
20 Takaside, bee a gbɛ̃dake dì zãn,
ama aruzɛkɛde gbɛ̃nnanↄ dìgↄ̃ dasi.
21 N gbɛ̃dake gyabona bi durunnamɛ.
Arubarikaden gbɛ̃ kũ àdi wɛ̃nda dↄ̃ takasidenↄnɛ ũ.
22 Yã vãni lɛ́kpakũsũrinↄ ń sãtɛnaroo?
Yã mana laasunlɛrinↄn sùru vĩ kũ náanio.
23 Mɛ̀kpana zĩa dìgↄ̃ àre vĩ,
yãbↄtɛna pã dì su kĩanaao.
24 Ɔ̃ndↄ̃denↄ aruzɛkɛmɛ ń fùra ũ,
yↄ̃nkↄnↄ fayasarikɛ dì su kũ fayasariyão.
25 Sèeda yãpurade dì gbɛ̃ sura ba,
ama sèeda ɛ́kɛde yã manafiki vĩ.
26 Vĩnakɛna Dikirinɛ bi gbãnaleki náanidemɛ,
à de surabaki ũ a nɛ́nↄnɛ.
27 Vĩnakɛna Dikirinɛ bi ísɛ̃boki wɛ̃̀ndidemɛ,
àdi tó ò bo ga bàn.
28 Tó kína gbɛ̃nↄn dasi, àdigↄ̃ gakuri vĩ,
bùsugbɛ̃sarikɛ bi kpatableri kisiramɛ.
29 Gbɛ̃ kũ àdi pↄfɛ̃ likaro wɛ́ kɛ̃na,
pↄfɛ̃rii dì a futakɛ sɛ́ lei.
30 Laakarikpatɛna bi mɛ̀ aafiaamɛ,
zãngu dì mɛ̀kɛmuna zĩḿma.
31 Wɛ̃ndade wɛ́tãmmarii dì a Kɛ̀ri kpe bo,
takaside wɛ́gwarii dì a Kɛ̀ri kpe ta.
32 Tó kisira sù, àdi yãvãnikɛri nɛmɛ,
bee tó gbɛ̃ mana gà, à utɛki vĩ.
33 Ɔ̃ndↄ̃ dì vutɛki le laakaride nɛ̀sɛn,
ama òdi e yↄ̃nkↄaro.
34 Yãzɛde dì bùsu sɛ́ lei,
durunna dì wé'i da gbɛ̃nↄa, bee dímɛ.
35 Zↄ̀bleri laakaride yã dì ká kínagu,
ama àdi a pↄfɛ̃ kipa a wé'idammariia.