141
Surabana aduakɛnaa
Dauda lɛ̀ɛ.
1 Dikiri, matɛn wiki lɛ́nyĩ, ǹ kɛ likalika,
tó ma n sisi, ǹ sã kpá ma yãi.
2 Ǹ tó ma aduakɛna ká n kĩnaa
lán turaretiti túsukpɛ bà.
Ǹ tó ma ↄ dↄna musu gↄ̃ dennɛ
sa ↄkↄsi ona ũ.
3 Dikiri, ǹ lɛ́sↄ damɛnɛ ma lɛ́nɛ,
ǹ tó mà a lɛ́ fↄ̃.
4 Ǹsun tó yã vãni ma swɛ̃̀ gátɛro,
de màsun kakara kũ yãvãnikɛrinↄ
ń yãvãnikɛnaa gũnlo,
de màsun ń pↄ́ nnanↄ ble kũńworo.
5 Tó gbɛ̃ mana ma lɛ, à gbɛ̃kɛ kɛ̀mɛnɛmɛ!
Tó à kpã̀kɛ̃mai, mani gíiro,
nísi kũ a kpɛ̃̀oomɛ.
Madìgↄ̃ adua kɛ baala'i
de gbɛ̃ vãninↄ yãkɛna gboro.
6 Tó ò ń gbãnadenↄ kà sĩ̀sĩgororo wɛ̀ɛn,
yãvãnikɛrinↄ ni sí kũ ma yã mɛ́ à nna.
7 Lákũ òdi yàkaa para a bùru fãkↄ̃a nà,
lɛn ń wá nigↄ̃ fãkↄ̃ana ń mira lɛ́a lɛ.
8 Dikiri Luda, mↄkↄ̃mmɛ ma wɛ́ dↄnyĩ,
ma nanyĩ, ǹsun ma kpá gairo.
9 Ǹ ma bo tankutɛ kũ ò kpàkpamɛnɛnↄn,
bà kũ yãvãnikɛrinↄ kpàkpamɛnɛnↄ.
10 Ǹ tó gbɛ̃ vãninↄ si ń zĩda bàa gũn,
makũ sↄ̃ mani gɛ̃tɛ aafia.