10
Bũnu kɑ Yinni Gusunɔ
1 Bɛɛ Isirelibɑ, i swɑɑ dɑkio i nɔ ye Yinni Gusunɔ u bɛɛ sɔ̃ɔmɔ. U nɛɛ,
2 i ku bwese tukunun yirɑ swĩi.
I ku wururɑ wɔllun yĩre nin sɔ̃,
ni bwese tukunu nù n wɑ,
nu rɑ nɑnde.
3 Domi bwese nin sɑ̃ɑru tɑ sɑ̃ɑwɑ kɑm dirum.
Nu rɑ sewɑ nu dɑ dɑ̃ɑ sɔ̃ɔwɔ nu dɑ̃ɑ burɑ.
Kpɑ dɑ̃ɑ dɑ̃ko u kɑ ye bwɑ̃ɑroku ko.
4 Kpɑ bu gu burɑru kuɑ,
bu gu sii geesu kɑ wurɑ pote.
Kpɑ bu girɑ bu kulumbɑ kpɑre kɑ mɑtɑlɑkɑ,
gu ku kɑ wɔrumɑn sɔ̃.
5 Bwɑ̃ɑrokunu nu rɑ n sɑ̃ɑwɑ
nge nɑre ye bɑ rɑ ko gberɔ.
Nu ǹ gɑri mɔ̀, bɑ rɑ n nu sɔɔwɑwɑ,
domi nu ǹ kpɛ̃ nu kɑ tii sĩ.
Yen sɔ̃, i ku nin bɛrum ko.
Nu ǹ kpɛ̃ nu bɛɛ kɔ̃sɑ ǹ kun mɛ geɑ kuɑ.
6 Mɑ Yeremi u Gusunɔ siɑrɑ u nɛɛ,
Yinni Gusunɔ, ɑ kpɑ̃.
Goo sɑri wi u kɑ nun weenɛ.
Mɑ ɑ yĩsiru yɑrɑ wunɛn dɑm sɑɑbu.
7 Wunɑ ɑ sɑ̃ɑ bwesenu kpuron sinɑ boko.
Wɑrɑ u ǹ koo nun nɑsiɑ.
Wunɑ ɑ yiiko kpuro mɔ.
Bwesenu kpuron bwisigibu sɔɔ,
goo sɑri wi u kɑ nun weenɛ.
8 Be kpuro bɑ ǹ bwisi mɔ.
Ben yɛ̃ru tɑ sɑ̃ɑwɑ kɑm.
Domi dɑ̃rɑ bɑ rɑ dɑ̃ku bɑ n sɑ̃ɑmɔ.
9 Kpɑ bu tu sii geesu pote, si bɑ kɑ nɑ Tɑɑsisin di,
ǹ kun mɛ wurɑ ye yɑ wee Ufɑsin di,
kpɑ bu tu yɑbe gɑɑdurɑgiru kɑ wunɔmgiru sebusiɑ.
Yebɑ kpuro yɑ sɑ̃ɑwɑ tɔnun nɔmɑn sɔmburu.
10 Adɑmɑ wunɛ Yinni Gusunɔ,
ɑ sɑ̃ɑwɑ Yinni, wunɑ n weenɛ bu sɑ̃.
A wɑ̃ɑwɑ. Kɑɑ n mɑɑ bɑndu diiwɑ sere kɑ bɑɑdommɑɔ.
Wunɛn mɔru yɑ̀ n seewɑ,
tem mu rɑ yĩiriwɑ,
kpɑ bwesenu kpuro nu kpɑnɑ nu yɔ̃rɑ wunɛn wuswɑɑɔ.
11 Bɛɛ bwese tukunu, i swɑɑ dɑkio i nɔ, bɛɛn bũu ni, nu ǹ wɔllu kɑ tem tɑkɑ kue. Nin tii nu koo kɑm kowɑ mɑm mɑm.
12 Yinni Gusunɔwɑ u tem tɑkɑ kuɑ
kɑ win dɑm, kɑ win yɛ̃ru,
mɑ u wɔllu tɛriɑ kɑ win bwisi.
13 Wiyɑ u rɑ de bukɔ gu se wɔllɔ,
kpɑ u woo seeyɑmɑ sɑɑ gen wɑ̃ɑ yerun di,
kpɑ guru winu nu nim kpɑɑsinɑ,
kpɑ guru mɑɑkinu nu koorɑ, kpɑ gurɑ yu nɛ.
14 Tɔnu ù n ye kpuro mɛɛrɑ, u rɑ biti soorewɑ.
Sekuru tɑ rɑ mɑɑ sekobu mwɛwɑ
bɑ̀ n ben bwɑ̃ɑroku ni wɑ.
Domi nu ǹ kpɛ̃ nu ko mɛ, nu ǹ wɛ̃siɑru mɔ.
15 Bɑ nu kuɑwɑ bu kɑ tɔmbu nɔni wɔ̃ke.
Nu ǹ sɑ̃ɑ gɑ̃ɑnu. Nu koo kɑm ko sɔ̃ɔ teeru,
dɔmɑ te Yinni Gusunɔ u koo nu siri.
16 Gusunɔ, Isirelibɑn Yinni u ǹ sɑ̃ɑ nge ni.
Domi wiyɑ u kpuro tɑkɑ kuɑ.
Wiyɑ u sɑ̃ɑ win tɔmbun ɑrumɑni.
Win yĩsirɑ Gusunɔ, wɔllu kɑ tem Yinni.
Yerusɑlɛmun wɔrumɑɑ
yɑ turuku kuɑ
17 Yeremi u nɛɛ,
bɛɛ Yerusɑlɛmugibu, wee, yibɛrɛ bɑ bɛɛ tɑrusi.
I seewo i bɛɛn yɑ̃nu kpɑɑsinɑ.
18 Domi Yinni Gusunɔ u nɛɛ,
u koo de yibɛrɛ be, bu bɛɛ wɔri,
kpɑ bu bɛɛ gurɑ bu kɑ bɛɛ dɑ mi n tomɑ.
19 Yerusɑlɛmugibu bɑ wuri wɔri bɑ mɔ̀,
sɑ kɑm kuɑ. Wee, bɛsɛn bosu kpɛ̃ɑ,
bɛsɛn nɔni swɑ̃ɑrɑ bɑndɑ.
Sɑ rɑɑ nɛɛ, kɔ̃sɑ yɑ̀ n sun deemɑ,
sɑ ko kpĩ su ye mɑ.
20 Adɑmɑ bɛsɛn diɑ yɑ wɔrukɑ.
Yen wɛ̃ɛ kpuro kɑsikirɑ.
Mɑ bɑ bɛsɛn bibu gurɑ kpuro.
Goo sɑri wi u koo mɑɑ bɛsɛn wuu seeyɑ.
21 Yerɑ Yeremi u nɛɛ,
bɛɛn kpɑrobu bɑ kuɑ gɑri bɑkɑsu.
Bɑ ǹ Yinni Gusunɔ kɑsu.
Yen sɔ̃nɑ bɑ ǹ kuure,
mɑ bɛɛ kpuro i yɑrinɑ.
22 Wee dɑmu gɑgu gɑ nɔɔrɑmɔ.
Tɔn dɑbirɑ wee sɑɑ sɔ̃ɔ yɛ̃sɑn nɔm geu giɑn di,
bu kɑ Yudɑbɑn wusu kpeerɑsiɑ,
kpɑ su ko gbeeku bɔ̃nun wɑ̃ɑ yeru.
Yeremi u kɑnɑru mɔ̀
kɑ win tɔmbun yĩsiru
23 Yinni Gusunɔ, nɑ yɛ̃
mɑ tɔnu kun kpɛ̃ u win tii kpɑrɑ
nge mɛ n weenɛ.
Goo sɑri wi u koo kpĩ u win tii swɑɑ geɑ sure.
24 Yinni Gusunɔ, ɑ mɑn sɛɛyɑsio sɑkɑ sɔɔ,
n kun kɑ mɔru, kpɑ ɑ ku rɑ mɑn kɑm koosiɑ.
25 A wunɛn mɔru sureo
bwese ni nu ǹ nun mɛm nɔɔwɑmmɛn mi,
ni, ni nu ǹ nun sɑ̃ɑmɔ.
Domi nu wunɛn tɔmbu Yɑkɔbun bweseru kpeerɑsiɑmɔ,
nu ben tem bɑnsu koosiɑmɔ.