45
Kína nↄsɛna lɛ̀ɛ
Yenyĩ lɛ̀ kũ Kora burinↄ dà.
1 Yã nna tɛn pípi ma swɛ̃̀ɛ gũn,
lákũ matɛn lɛ̀ díkĩna da kínanɛ nà.
Ma lɛ́ nna lán takadakɛ̃ri mana takadakɛ̃bↄↄ bà.
2 N manakɛ de gbɛ̃ sĩnda pínkila,
n lɛ́gbɛɛ dìgↄ̃ nna,
arubarika kũ Luda dàngu lakana vĩro.
3 Mↄkↄ̃n zĩ̀kari pãsĩ, ǹ n fɛ̃nɛda sɛ́
ǹ loko n kíkɛgakuri sèeda ũ.
4 Ǹ di sↄ̃a ǹ gɛ́ zĩ̀ ble n gakurikɛ gũn
yãpura kũ nɛ̀sɛdoo kũ yãzɛdeo yãi,
ǹ yã náasidenↄ kɛ kũ n ↄpla gbãnao.
5 Kí, n kànↄ lɛ́ sↄ̃ntɛ,
àdi gɛ̃ à n ibɛrɛnↄ swɛ̃̀ zↄ̃,
burinↄ dì lɛ́tɛ n gbá sarɛ.
6 Luda, ĩnigↄ̃ vutɛna kpatan gↄrↄ sĩnda pínki,
ĩnigↄ̃ n kíkɛgo kũna yãzɛde ũ.
7 Ń ye yãmanakɛnaai, n zã a yãvãnikɛnagu.
À yã mɛ́ à tò Luda, n Luda, n ka kín,
à pↄnna pìsimma de n gbɛ̃nↄla.
8 Lí'ↄ gbĩ nnanna pìsi n pↄ́kasanↄa,
mↄrↄ'ũ dì n pↄ kɛ nna
n kpɛ́ kũ ò kɛ̀kɛ kũ wisa sakaao gũn.
9 Kína nɛ́nↄgbɛ̃nↄn kú n nↄ yenyĩdenↄ tɛ́,
n nↄ dufu kú n ↄplai,
à Ofi bùsu wurapↄnↄ dana.
10 Nɛ́nↄkpare, ǹ sã kpá ǹ ma!
N de bɛ kũ n gbɛ̃nↄ yã sún donnɛ arɛro.
11 N nↄmanakɛ tɛn kína mɛ̀ɛ luka,
ǹ mì natɛnɛ, zaakũ n dikirimɛ a ũ.
12 Tayadenↄ ni su ò gba dannɛ,
aruzɛkɛdenↄ ni n wɛ́ wɛtɛ.
13 Kína nɛ́nↄkpare vutɛna kpɛ́nɛ gũn kũ gakurio,
ò ↄzĩ kɛ̀ a pↄ́kasanↄa kũ wura bàao.
14 Òtɛn su kãao kínanɛ
kũ a pↄ́kasa wãnzãndenↄo dana.
Nɛ́nↄkpare zɛnnɛrinↄ tɛ́i,
òtɛn su kãao a kĩnaa.
15 Òtɛn gɛ̃ kũńwo kínabɛa,
òtɛn pↄnna kɛ kũ ayuwiikɛnaao.
16 N nɛ́gↄ̃gbɛ̃nↄ ni gↄ̃ n denↄ gɛ̃nɛ ũ,
ĩni ń ditɛditɛ kínanↄ ũ andunia gũn pínki.
17 Mani tó n tↄ́ gↄ̃ dↄ gbɛ̃nↄgu lakanaa sari,
burinↄ nigↄ̃ n sáabu kpá gↄrↄ sĩnda pínki.