42
Zĩ̀zↄ ↄ́ↄdↄnaa
Kora burinↄ lɛ̀ɛ.
1 Lákũ zↄ̃ dì swa sarɛ ni dɛ nà,
lɛn n ni dì ma dɛ lɛ, Luda.
2 Ma nini tɛn Luda ni dɛ, Luda Wɛ̃̀ndide pìi.
Bↄrɛn mani le mà gɛ́ daalɛɛ?
3 Wɛ́tɛ̃ mɛ́ à gↄ̃̀ ma pↄ́ble ũ
fãnantɛ̃ kũ gwãanio,
òdigↄ̃ pimɛnɛ gↄrↄ sĩnda pínki:
N Luda kú máa?
4 Ma nɛ̀sɛɛ wɛ̃̀nnɛ, akũ yã díkĩnanↄ dↄ̀magu,
lákũ madì gɛ́ pari gũn nà ari Luda ↄnn,
gbɛ̃nↄ dìgↄ̃ tɛ́tɛ ma kpɛ kũ ayuwiio,
dikpɛkɛrinↄ dì dodomai kũ sáabukpanaao.
5 Bↄ́yãin ma nɛ̀sɛɛ yàkaa?
À kɛ̀ dera ma laakarii fùtɛɛ?
Séde màgↄ̃ wɛ́ dↄ Ludai,
zaakũ mani ɛra màgↄ̃ à sáabu kpá,
ma Surabari, ma Luda.
6 Ma nɛ̀sɛɛ yàka, akũ n yã dↄ̀magu
zaa Miza kpigɛrɛɛi ari Yoda mìia,
zaa Ɛmↄ kpinↄ musu.
7 Ndì tó ísↄ̃kɛna kĩni gↄ̃ dↄ,
í lòkotonↄ tɛn lɛ́ zukↄ̃i.
N tò í tɛn damala,
a sↄ̃ tɛn tá kũmao.
8 Dikiri dì yenyĩ mↄmɛnɛ fãnantɛ̃,
a lɛ̀ɛ dìgↄ̃ dↄ ma lɛ́n gwãani,
matɛn wɛ́ kɛ Luda kũ à de ma wɛ̃̀ndi ũa.
9 Madì pi Luda ma gbɛ̀sinɛ:
Bↄ́yãin ma yã sã̀nguu?
À kɛ̀ dera n tò màgↄ̃ tɛ́ kũ pↄsirao
ma ibɛrɛ wɛ́tãmmana yãii?
10 Ma waridↄmmarinↄ dì ma sↄ̃sↄ̃,
akũ ma wánↄ dìgↄ̃ wí,
òdigↄ̃ pimɛnɛ gↄrↄ sĩnda pínki:
N Luda kú máa?
11 Bↄ́yãin ma nɛ̀sɛɛ yàkaa?
À kɛ̀ dera ma laakarii fùtɛɛ?
Séde màgↄ̃ wɛ́ dↄ Ludai,
zaakũ mani ɛra màgↄ̃ a sáabu kpá,
ma Surabari, ma Luda.