76
Ludamɛ zĩ̀blena gbãna ũ
Asafa lɛ̀ɛ. Òdi sí kũ guruminↄo.
1 Ò Luda dↄ̃ Yudanↄ bùsummɛ,
a tↄ́ zↄ̃kↄ̃ Isarailanↄ tɛ́.
2 A bizakuta kú Salɛmu,
a kúki kú Zaiↄ̃.
3 Zaa gwen à kà wãnanↄ ɛ̀'ɛn
kũ sɛ̃gbakonↄ kũ fɛ̃nɛdanↄ kũ zĩ̀kabↄnↄo.
4 Ndì gu pu ndìgↄ̃ tɛ́ kɛ,
n zↄ̃kↄ̃kɛ de kpi kũ ò kun gↄrↄ sĩnda pínkinↄla.
5 N kùgbãnadenↄ gↄ̃kɛbↄnↄ sìḿma,
ò wutɛna kũ ga'io,
gↄ̃ gbãna pìnↄ doke dí fↄ̃ à a ↄ sɛ̀ro.
6 Yakubu Luda, n kpãkɛ̃ńyĩ,
akũ sↄ̃denↄ kũ ń sↄ̃nↄ gↄ̃̀ katɛna gɛ̀nↄ ũ.
7 Mↄkↄ̃n mɛ́ ń naasi vĩ ndo,
tó n pↄ́ bò n yĩn,
dí mɛ́ ani fↄ̃ à zɛ n arɛɛ?
8 Zaa musu n yãkpatɛ kɛ̀,
akũ vĩna andunia kũ̀, à yĩ̀tɛ kítikiti,
9 zĩ kũ Luda, n futɛ ǹ yã gↄ̃gↄ̃ andunianɛ
de ǹ gbãnasaridenↄ sura ba.
10 N pↄfɛ̃na gbɛ̃nↄi dì n tↄ́ bo,
n pↄfɛ̃ kpara dìgↄ̃ dↄ n pi.
11 À lɛ́ kɛ Dikiri á Ludaa à a fĩna bo.
Ákↄ̃nↄ kũ á likanawáinↄ, à mↄ́
à Luda kũ à de ògↄ̃ a vĩna vĩ gba pↄ́.
12 Àdi kpatablerinↄ kã kpátɛ,
àdi tó vĩna andunia kínanↄ kũ.