49
Yakubu sa'olɛkɛna a nɛ́nↄnɛ
1 Yakubu a nɛ́nↄ sìsi, akũ à pì:
À kↄ̃ kakara
mà yã kũ ani á le ziakpɛzĩ oárɛ.
2 À kↄ̃ kakara ma nɛ́nↄ à sã kpá,
à á de Isaraila yã ma.
3 Rubɛni ma daudu ma gbãna,
ma kana gↄ̃ lɛ́i nɛ́ káaku,
n bɛ̀ɛrɛ deńla kũ n gbãnao.
4 Ń pãsĩ lán ísↄ̃ bà,
ama ĩnigↄ̃ deńlaro,
zaakũ n didi n de gádoa,
n wutɛ kũ ma nↄnↄ dokeo.
5 Simɛↄ kũ Levio mɛ́ ò kↄ̃ gbɛ̃nↄ ũ,
ò pãsĩ kũ fɛ̃nɛdao.
6 Ma lɛ́ kú ń kakaranaa gũnlo,
ma baka kú ń yãgↄ̃gↄ̃naa gũnlo,
zaakũ ò gbɛ̃nↄ dɛ̀dɛ pↄfɛ̃ gũn,
ò zù gbátĩnↄ zↄ̃̀zↄ̃ lákũ ò yei nà.
7 Luda láari boḿma ń pↄfɛ̃ zↄ̃kↄ̃ yãi,
à lɛ́ kɛńnɛ ń pãsĩkɛ yãi.
Mani ń kɛ̃kↄ̃a Yakubu burinↄ tɛ́,
mani ń burinↄ fãkↄ̃a Isarailanↄ gũn.
8 Yuda, n gbɛ̃nↄ ni n tↄ́ kpá.
Ĩni n ibɛrɛnↄ kũ ń wakaaa,
n de nɛ́nↄ ni kútɛnnɛ.
9 Yuda de lán músu bà,
ma nɛ́ pìi dì su kũ tofekao
àdi gátɛ àdi wútɛ a tòn.
Dí mɛ́ ani fↄ̃ à a futɛɛ?
10 Kpata ni go Yudalaro,
a burinↄ mɛ́ onigↄ̃ gò kũna
ari Silo gɛ́ su,
buri sĩnda pínki ni mì natɛnɛ.
11 Ani a zaaki dↄ geepi lía,
ani a zaakinɛ yĩ geepi lí manaa.
Sèwɛ̃ nigↄ̃ dimɛ
ani a pↄ́kasanↄ pípio,
ani a uta pípi kũ geepi'io.
12 Sèwɛ̃ ni a wɛ́ tɛ̃ra kũ,
vĩ ni a saka pura kũ.
13 Zɛbuluni nigↄ̃ kú ísira sarɛ,
a bùsu nigↄ̃ de gó'itɛnↄ bàdↄki ũ.
A bùsu lɛ́ ni zɛ Sidↄ̃.
14 Isaka de lán zaaki gbãna
kũ à wutɛna aso mɛ̀n pla dagura bà.
15 Tó a burinↄ è ń kámmaboki mana,
akũsↄ̃ ń bùsu pì vutɛna nna,
oni natɛ asosɛnaanɛ ò zↄ̀zĩ kɛ.
16 Dã ni a gbɛ̃nↄ bo yãn
Isaraila burinↄ doke ũ.
17 Dã nigↄ̃ de lán mlɛ̃̀ kũ à kú zɛ́ sarɛ bà,
lán pitiko kũ à kú zɛ́wɛwɛ gũn bà.
Àdi sↄ̃ lɛ́ a gbáa,
de gbɛ̃ kũ à di a musu lɛ́tɛ a kpɛdangara.
18 Dikiri, madì wɛ́ dↄ n surabanaai.
19 Gada sↄ̃, zĩ̀karinↄ ni sińgu,
ama oni lɛ́tɛ ń kpɛdenↄa.
20 Asa pↄ́blewɛ nigↄ̃ nísi vĩ,
pↄ́ble kũ a blena nna kínanↄnɛɛn ani kpá.
21 Nafatali de lán gbɛ̃tɛ̃ lí
kũ àdi gã̀ mananↄ bo bà.
22 Yusufu de lán lí nɛ́'iri
kũ à kú ísɛ̃boki sarɛ bà,
a gã̀nↄ dì poro à da gbĩ̀la.
23 Kàzurinↄ ni ibɛrɛ sɛ́o,
ò pɛ́a kũ kàao.
24 Anigↄ̃ a sá kũna yĩgãnaa sari
Yakubu Luda gbãnade gãi,
a ↄ gbãna nigↄ̃ wãna
Isarailanↄ Gbɛ̀si kũ àdi donɛ arɛ yãi.
25 N de Luda pì ni kpányĩ,
Gbãnasĩndapinkide pì ni arubarika dangu
kũ legũ'i kũ àdi bo musuo,
kũ arubarika kũ à katɛna zĩtɛ gbáruo,
de n nↄnↄ kũ n pↄ́nↄ gↄ̃ de nɛ́randenↄ ũ.
26 Sa'olɛ kũ n de kɛ̀nnɛ
de ma dizinↄ pↄ́la,
à zↄ̃kↄ̃ de kpi zĩnↄla.
Luda tó arubarika dínↄ gↄ̃ Yusufu mìia,
gbɛ̃ kũ ò dìtɛ adona a gbɛ̃nↄ tɛ́ musu.
27 Biliaminu de lán lɛwanna pãsĩ bà,
àdi lɛ́tɛ gbɛ̃nↄa kↄnkↄ,
àdi ń pↄ́nↄ kpàatɛ ↄkↄsi.
28 Isaraila buri mɛ̀n kuri awɛɛplanↄn gwe ń pínki. Sa'olɛ kũ ń de kɛ̀ńnɛn gwe baadi kũ a pↄ́o.
Yakubu gana kũ a vĩnaao
29 Akũ à pìńnɛ: Tó ma andunia tò, à ma vĩ ma dizinↄ gbɛ̀wɛɛ kũ à kú Iti buri Ɛflↄnu bura gũn. 30 Gbɛ̀wɛɛ pì kú Makpɛlamɛ, Mamare ifãboki kpa Kanaanↄ bùsun, bura kũ Ibrahĩ lù Iti buri Ɛflↄnua gɛ̀vĩki ũ. 31 Gwen ò Ibrahĩ kũ a nanↄ Sarao vĩ̀n. Gwen ò Isaaku kũ a nanↄ Rɛbɛkao vĩ̀n. Gwen ma Lea vĩ̀n. 32 Ò bura pì kũ a gbɛ̀wɛɛɛoo lù Itinↄamɛ. 33 Kũ Yakubu lɛ́ dìtɛ a nɛ́nↄnɛ à làka, à ɛ̀ra à wùtɛ, akũ à gà.