31
Kína Lemuɛli yã
1 Kína Lemuɛli da lɛ́ dàa à pì:
2 Deramɛɛ, ma nɛ́? Bↄ́mɛɛ, ma nɛ́'ina?
À kɛ̀ deramɛɛ, nɛ́ kũ ma a lɛ́ sɛ̀ Ludanɛ?
3 Ǹsun n wó dɛ nↄgbɛ̃nↄ kĩnaaro,
ǹsun zɛ́ kũ àdi kínanↄ yaka sɛ́ro.
4 Lemuɛli, sèwɛ̃ de kínanↄ pↄ́mina ũro,
í gbãna de kpatablerinↄ pↄ́mina ũro,
5 de òsun mi, dokayãnↄ sãńgu,
ò yã gↄ̃gↄ̃ takasidenↄnɛ faya sariro yãi.
6 À í gbãna kpá gbɛ̃ kũ òtɛn ganↄa,
à sèwɛ̃ kpá pↄsiradenↄa
7 ò mi, ń takasi sãńgu,
ń yã'ũmmana súngↄ̃ dↄńgu doro.
8 Ǹ yã o gbɛ̃ kũ oni fↄ̃ ò yã oronↄ gɛ̃nɛ ũ,
ǹ yã sí gbɛ̃ kũ ò kpanyĩri vĩronↄnɛ.
9 Ǹsungↄ̃ yĩtɛnaro, ǹ yãkpatɛ kɛ a zɛ́a.
Ǹ takasidenↄ kũ wɛ̃ndadenↄ yã nna kpáḿma.
Nↄ laakaride
10 Dí mɛ́ ani nↄ laakaride lee?
A bɛ̀ɛrɛ vĩ de gbɛ̀ bɛ̀ɛrɛdenↄla zã̀.
11 A zã dìgↄ̃ a náani kɛ kũ nɛ̀sɛdoomɛ,
pↄ́ mana ke dì kĩaaro.
12 Yã manan àdigↄ̃ kɛ a zãnɛ,
adi kɛ yã vãninlo ari a wɛ̃̀ndi lɛ́n.
13 Àdi sãkã kũ bàwisio wɛtɛ
à a ↄzĩ kɛ kũ pↄnnao.
14 Àdi gɛ́ pↄ́ble sɛ́ zã̀
lán gó'itɛ lagatarii bà.
15 Àdi futɛ gukɛ̃kↄ̃ana à pↄ́ble kɛ a ↄndenↄnɛ,
àdi zĩ kpaatɛtɛ a nↄkparenↄnɛ.
16 Àdi zĩtɛ mana wɛtɛ à lú,
àdi geepi línↄ pɛ́pɛn kũ a zĩda bↄ̀kↄↄ ↄgↄo.
17 Àdi gbãna dↄ a pia asa ũ
à gã̀sãwa bobo a zĩa.
18 Àdigↄ̃ dↄ̃ kũ áni ɛtɛ le,
a fitilaa dìgↄ̃ nana gwãanimɛ.
19 A ↄ dìgↄ̃ porona àgↄ̃ buutãbↄ kũna,
àdigↄ̃ kɛkɛ ũ wã kũ a ↄnɛo.
20 Àdi ↄ poro wɛ̃ndadenↄnɛ,
àdi ↄ lika takasidenↄi.
21 Àdi ĩampurugↄrↄ vĩna kɛ a bedenↄ yã musuro,
zaakũ a ↄndenↄ dì uta didikↄ̃amɛ.
22 Àdi wutɛbↄ bizanↄ tã a zĩda,
a pↄ́kasanↄ bi táaru biza kũ biza gaaruradenↄmɛ.
23 A zã dì tↄ́ bo fàaibokia,
àdigↄ̃ vutɛna gu dokↄ̃nↄ kũ bùsu gbɛ̃ zↄ̃kↄ̃nↄ.
24 Nↄgbɛ̃ pìi dì pↄ́dangãn kɛ àgↄ̃ yía,
àdi gère tã à kpá a lagatarinↄa.
25 Àdigↄ̃ gbãna kũ gakurio dana pↄ́kasa ũ,
a kunna zia yã dì swɛ̃̀ kɛ̃aguro.
26 Ɔ̃ndↄ̃yã dìgↄ̃ da a lɛ́n,
àdi yã dańnɛ kũ yenyĩo.
27 A wɛ́ dìgↄ̃ pɛ́ a ↄn yãkɛnaai,
àdi pↄ́ ble ma'ãnlo.
28 A nɛ́nↄ dì futɛ ò sa mana onɛ,
a zã dì a sáabu kpá à pi:
29 Nↄgbɛ̃nↄ kokari vĩ dasi fá,
ama mↄkↄ̃n mɛ́ ń deńla ń pínki.
30 Kakana mana dìgↄ̃ náani vĩro,
nↄmanakɛ dì gɛ̃ zɛ́lamɛ,
nↄgbɛ̃ kũ à Dikiri vĩna vĩn òdi sáabu kpá.
31 Ǹ zĩ kũ à kɛ̀ àre kpáa,
ǹ a tↄ́ kpá a yãkɛnaa musu batun.