3
Ayuba a igↄrↄ gyabonaa
1 Abire gbɛra Ayuba lɛ́ wɛ̃̀ à yã vãni ò a igↄrↄ musu 2 à pì:
3 Luda ma igↄrↄ kɛ pã
atɛ̃nsa gwãani kũ ò ma nↄ̀ↄ sìi pìi.
4 Gↄrↄ pì li gusira ũ,
zaa musu Luda sún a yã daro,
àsun tó gu puaro.
5 Gusira kũ níkiniki gↄrↄ pìia,
ludambɛ sira kútɛa,
gusira bìtim daala.
6 Gwãani pì sↄ̃ à sira kũ níkiniki,
òsun a da wɛ̃̀ gↄrↄnↄ tɛ́ doro,
òsun a naro mↄ gↄrↄnↄ gũnlo.
7 Gwãani pì kɛ gwãani fĩni ũ,
ayuwii súngↄ̃ dↄ gↄrↄ kũ̀aro.
8 Pↄ́dammari kũ òdi tó ifãntɛ̃ gu puronↄ láari kɛ gↄrↄ pìia,
gbɛ̃ kũ ò dↄ̃ lákũ òdi ↄ ká kwãsaaii pìnↄ.
9 A gudↄnao susunɛnↄ sira kũ,
oni a gudↄna dã pã, gu ni kɛ̃ro.
10 Zaakũ gↄrↄ pì dí ma da nɛ́'isↄ zɛ́ tatamalɛro,
à tò ma wɛ́ wari è.
11 À kɛ̀ dera òdi ma i gɛ̀ ũroo?
Bↄ́yãi mádi bo gbɛrɛn ma ɛra gↄ̃̀nↄroo?
12 À kɛ̀ dera ò ma kpa gbálaa?
Bↄ́yãin ò yↄ̃ kpàma ma mìi?
13 Tó ma ga yã, de ma gↄ̃ kítikiti,
de ma i ò ma kámma bò
14 kũ kínanↄ kũ andunia gũn lɛ́dammari
kũ ò kínabɛ zĩnↄ kɛ̀kɛ ò bò ń zĩdanɛnↄ,
15 kínɛ kũ ò wuraa kàkarańyĩnↄ
akũsↄ̃ ò andurufuu kà ń kpɛ́n à pà.
16 À mana yã ò ma vĩ lán nↄ̀bↄtɛnɛ bà,
lán nɛ́ kũ à sù gɛ̀ ũ adi andunia ero bà.
17 Gwen yãvãnikɛrinↄ dì ń vãnikɛna tón
akũsↄ̃ gbɛ̃ busananↄ dì kámma bon.
18 Zĩ̀zↄnↄ dì ĩampaki le gwe,
òdi ń wɛ́tãmmarinↄ kòto ma doro.
19 Gbãnadenↄ kũ talakanↄn kú gwe ń pínki,
akũsↄ̃ zↄ̀ↄ dìgↄ̃ de a dikiri pↄ́ ũ gwe doro.
20 Bↄ́yãi Luda dì gu pu wɛ̃ndadenↄnɛɛ?
À kɛ̀ dera àdi wɛ̃̀ndi kpá gbɛ̃ kũ ń pↄ siranↄaa?
21 Ń wɛ́ dìgↄ̃ dↄ gai òdi lero,
òdi kpátɛ kɛi de aruzɛkɛ kũ à utɛnala.
22 Tó ò gà ò ń vĩ, òdi pↄnna kɛ,
ń nɛ̀sɛɛ dì kɛ nna.
23 Luda ń zia yã ùtɛńnɛ,
à karaa lìkańyĩ kpa sĩnda pínkia.
24 Wesakakara à bona mɛ́ à gↄ̃̀ ma pↄ́ble ũ,
ma ndanaa dì lákaro.
25 Yã kũ ma vĩna kɛ̀nɛɛ pì mɛ́ à ma le,
yã kũ ma kã gìi pì mɛ́ à sùma.
26 Má ĩampana vĩro, ma laakari kpátɛnaro.
Má kámmabona vĩro, ma wari dì lákaro.