21
Zĩ̀ble sáabukpana
Dauda lɛ̀ɛ.
1 Dikiri, kína tɛn pↄnna kɛ kũ n gbãnao,
a pↄ nna manamana kũ n tò à zĩ̀i blè.
2 N pↄ́ kũ a pↄ yeii kpàa,
ńdi gí a wɛ́kɛna síiro.
3 N daalɛ kũ arubarika zↄ̃kↄ̃ↄo,
n wura fùraa kùnɛ.
4 À wɛ̃̀ndii gbɛ̀kamma, akũ n kpàa,
n tò àgↄ̃ kun ari gↄrↄ sĩnda pínki.
5 A gakuri zↄ̃kↄ̃ kũ n tò à zĩ̀i blè,
n bɛ̀ɛrɛ kũ zↄ̃kↄ̃kɛo kpàa.
6 Ndìgↄ̃ arubarika daagu gↄrↄ sĩnda pínki,
n kunna kãao tò a pↄ kɛ̀ nna.
7 Zaakũ kína Dikiri náani kɛ̀,
kunna Luda Musude gbɛ̃kɛn ani yĩgãro.
8 N ↄ ni n ibɛrɛnↄ kũ ń pínki,
ĩni n zãngurinↄ kũ kũ n ↄplao.
9 Ĩni ń kɛ tãmatɛ yàka ũ n sugↄrↄa.
Dikiri ni ń kakatɛ a pↄfɛ̃gↄrↄa,
ani tó tɛ́ ń ble.
10 Ĩni ń nɛ́nↄ dɛdɛ andunia gũn,
ĩni ń burinↄ kɛ̃ bisãsirinↄa.
11 Bee tó ò lɛ́ kpàkũsũnyĩ,
ń pↄyeinayã ni zĩ kɛro.
12 Ĩni kà dↄdↄ ń wɛ́a,
ĩni tó ò kpɛ li.
13 N gbãnakɛ gũn, Dikiri, ǹ n zĩda sɛ́ lei,
óni lɛ̀ sí ò n zↄ̃kↄ̃kɛ sáabu kpá.