3
Misee u Isirelibɑn wirugibu
kirɔ mɔ̀
1 Bɛɛ Isirelibɑ Yɑkɔbun bweserun wirugibɑ nɑ kɑ yɑ̃.
N ǹ bɛɛyɑ n weenɛ i n woodɑbɑ yɛ̃?
2 Adɑmɑ wee i ǹ geɑ kĩ,
kɔ̃sɑ i kĩ.
I rɑ tɔmbu ben gɑ̃ɑnu kpuro mwɑɑriwɑ.
Kpɑ i bu yɔ̃su tereru.
3 I rɑ bu diwɑ mɑm mɑm nge yɑɑ ye bɑ kokɑ bɑ kukunu kɔsukɑ,
mɑ bɑ ye bɔtirɑ bɑ doke wekerɔ.
4 Yen sɔ̃nɑ ì n Yinni Gusunɔ kɑnɑ u bɛɛ somi,
u ǹ bɛɛ wisimɔ.
U koo bɛɛ biru kisiwɑ kɔ̃sɑ ye i kuɑ min sɔ̃.
Gusunɔn sɔmɔ
be bɑ Isirelibɑ nɔni wɔ̃kumɔ
5 Misee u nɛɛ, wee ye Yinni Gusunɔ u gerumɔ sɔmɔ be bɑ win tɔmbu nɔni wɔ̃kumɔn sɔ̃. U nɛɛ,
bɑ̀ n bu gɑ̃ɑnu nɔɔ dokeɑ,
bɑ rɑ nɛɛwɑ, bɔri yɛndɑ wee.
Bɑ̀ kun mɑɑ bu gɑ̃ɑnu wɛ̃,
kpɑ bu nɛɛ, tɑbu sisi.
6 Yen sɔ̃, bɑ ǹ mɑɑ yɑm wɑsi.
Bɑ ǹ mɑɑ win gɑri mɔ̀.
Yɑm wɔ̃kurɑ koo kɑ bu sikerenɑ.
Bɑ ǹ mɑɑ gɑ̃ɑnu wɑsi.
7 Sɔmɔ be, bɑ koo ben wuswɑɑ wukiriwɑ sekurun sɔ̃.
Domi Yinni Gusunɔ u ǹ bu wisimɔ.
8 Adɑmɑ nɛ Misee, kon nɑ n dɑm yibɑwɑ.
Domi Yinni Gusunɔ u mɑn win Hunde wɛ̃.
Nɑ gem kɑ wɔrugɔru sebuɑ.
Mɑ nɑ Isirelibɑ, be Yɑkɔbun bweseru ben mɛm nɔɔbu sɑriru sɔ̃ɔmɔ.
Yerusɑlɛmu koo ko bɑnsu
9 Bɛɛ Isirelibɑ Yɑkɔbun bweserun wirugibu,
i swɑɑ dɑkio i nɔ.
I ku rɑ gem kɑ̃.
I rɑ mu gɔsiewɑ kɔ̃sɑ.
10 Wee i tɔmbu goomɔ,
i ben dukiɑ suɑmɔ i kɑ Yerusɑlɛmu bɑnimɔ.
11 Mɑ i nɔm birɑn kɛ̃nu mwɑɑmɔ i sere siri.
Yɑ̃ku kowobu bɑ rɑ ginɑ tɔmbu gobi mwɑɑriwɑ bu sere woodɑ sɔ̃ɔsi,
kpɑ Gusunɔn sɔmɔbu bu gobi mwɑ bu sere win gɑri gere.
Kpɑ bɑ n sere mɔ̀ bɑ sɑ̃ɑwɑ Gusunɔn tɔmbu.
Gɑ̃ɑnu kun bu deemɑmɔ yèn sɔ̃ u kɑ bu wɑ̃ɑ.
12 Tɛ̃, bɛɛn sɔ̃, bɑ koo Siɔni kɛrɑ nge gbee te bɑ wukɑ.
Kpɑ Yerusɑlɛmu yu ko bɑnsu.
Kpɑ guu te tɑ wɑ̃ɑ sɑ̃ɑ yerɔ tu kikisu kpi.