15
Isarailanↄ lɛ̀ɛ
1 Akũ Musa kũ Isarailanↄ ń pínki lɛ̀ dí sì Dikirinɛ ò pì:
Mani lɛ̀ sí Dikirinɛ, zaakũ a tↄ́ bona,
à sↄ̃denↄ kũ ń sↄ̃nↄ kà ísiran.
2 Dikiri mɛ́ à ma gbãna ũ, mani a táaki lɛ́,
àkũ mɛ́ à ma sura bà.
Àkũmɛ ma Luda ũ, mani a tↄ́ kpá.
Àkũmɛ ma de Luda ũ, mani a tↄ́ sɛ́ lei.
3 Dikiri bi zĩ̀kariimɛ, a tↄ́n Dikiri.
4 À Firi'auna sↄ̃gonↄ kũ a zĩ̀karinↄ kà ísiran,
à zĩ̀kari gbɛ̃ zↄ̃kↄ̃nↄ vlɛ̃̀ Isira Tɛ̃ran.
5 Í lòkotoo pìi dàńla,
ò kpàtɛ zĩtɛ lán gbɛ̀ɛ bà.
6 Dikiri, n ↄplan gbãna kun kũ zↄ̃kↄ̃kɛo,
Dikiri, n n ibɛrɛnↄ kàkatɛ kũ n ↄplao.
7 N n zãngurinↄ nɛ̀ n gakuri zↄ̃kↄ̃ↄ gũn,
n pↄ fɛ̃̀ n ń nátɛ lán sɛ̃̀ɛ bà.
8 N pↄ́ bò n yĩn, akũ í zↄ̃̀kↄ̃rɛ,
à gↄ̃̀ zɛna lán bĩni bà,
ísira ì ari a guragura.
9 Ó ibɛrɛ pìnↄ pì,
oni pɛ́tɛwái ò ó lemɛ,
oni ó pↄ́nↄ sɛ́tɛ lákũ ò yei nà,
oni ń fɛ̃nɛdanↄ bo ò ó dɛdɛo.
10 N n lɛ́'ĩa vù, akũ ísira dàńla,
ò kpàtɛ lán darumaa bà í zↄ̃kↄ̃ↄ pìn.
11 Dikiri, tãnanↄ tɛ́ a kpate mɛ́ à de lán n bàa?
Dín oni lɛkↄ̃a kũnwoo?
Yãbonsarɛkɛri, n zↄ̃kↄ̃kɛ adona,
n gakuri naasi vĩ.
12 N n ↄpla pòro, akũ zĩtɛ ń mↄ́mↄ.
13 Ókↄ̃nↄ kũ n ó bó zↄ̀blennↄ
ĩni dowɛrɛ arɛ n gbɛ̃kɛ gũn,
ĩni gɛ́ kũoo n bùsun kũ n gbãnao.
14 Tó burinↄ mà, oni lukaluka,
í wãna ni ká Filisitini bùsudenↄ pↄa.
15 Ɛdↄmunↄ kínanↄ ni vĩna kɛ,
swɛ̃̀ ni kɛ̃ Mↄabu don'arɛdenↄn,
Kanaanↄ bùsudenↄ mɛ̀ ni yↄ́ ń pínki.
16 Vĩna zↄ̃kↄ̃ ni ń kũ, swɛ̃̀ ni kɛ̃ńgu,
oni gↄ̃ kítikiti lán gbɛ̀ɛ bà
n gbãna zↄ̃kↄ̃ yãi Dikiri,
ari ókↄ̃nↄ kũ n ó sɛ́ n pↄ́ ũnↄ ni gɛ̃tɛ.
17 Dikiri, ĩni gɛ́ kũoo kpi kũ n sɛ̀ n pↄ́ ũ kĩnaa,
ĩni ó zĩni pɛ́tɛ gu kũ n dìtɛ n vutɛki ũn,
n kúki kũ n kɛ̀kɛ n zĩdanɛɛ pìi.
18 Dikiri nigↄ̃ kí ble gↄrↄ sĩnda pínkimɛ.
19 Kũ Firi'auna sↄ̃nↄ kũ a sↄ̃gonↄ kũ a sↄ̃denↄ gɛ̃̀ ísira gũn, akũ Dikiri sù kũ ío à dàńla, ama Isarailanↄ táa ò gukoria ísira pìi gũn. 20 Akũ annabi Miriamu, Haruna dãre, a sɛ̃̀gɛ̃ɛ sɛ̀, akũ nↄgbɛ̃nↄ bò ò tɛ́i ń pínki, òtɛn sɛ̃̀gɛ̃ pá òtɛn ũ wã. 21 Miriamu lɛ̀ɛ sìńnɛ à pì:
À lɛ̀ sí Dikirinɛ, zaakũ a tↄ́ bona,
à sↄ̃denↄ kũ ń sↄ̃nↄ kà ísiran.
Í kyã̀kyãa
22 Musa dà zɛ́n kũ Isarailanↄ, ò kɛ̃̀kↄ̃a kũ Isira Tɛ̃rao ò gɛ̃̀ Suru gbárannan. Ò táa ò gↄrↄ aakↄ̃ gbáranna pìn odi í ero. 23 Kũ ò kà gu kũ òdi pi Mara, odi fↄ̃ ò a í mìro kũ à kɛ̀ kyã̀kyã yãi. A yã mɛ́ à tò ò tↄ́ kpà gu pìinɛ Mara. 24 Akũ gbɛ̃nↄ zuka kà Musai ò pì: Bↄ́n óni mii? 25 Musa wiki lɛ̀ Dikiria, akũ Dikiri lí mↄ̀nɛ. Kũ Musa lí pìi zù ín, akũ í pìi kɛ̀ nna. Gwen Dikiri yã dìtɛńnɛ kũ dokao à ń yↄ̃ à ń gwá 26 à pì: Tó a laakarii dↄ̀ makũ Dikiri á Luda yãa átɛn yã kũ má yei kɛ, tó a yã kũ ma dìtɛnↄ mà, akũ á ma dokanↄ kũna pínki, mani gyã kũ ma kà Misilanↄn ke kááguro, zaakũ makũmɛ Dikiri kũ àdi á gba aafia ũ. 27 Abire gbɛra ò kà Ɛlimu, gu kũ ísɛ̃boki mɛ̀n kuri awɛɛplanↄn kun kũ domina lí mɛ̀n baaakↄ̃ akurinↄo. Akũ ò bùraa kàtɛ í pìi sarɛ gwe.