144
Aduakɛna surabana yã musu
Dauda lɛ̀ɛ.
1 Arubarikademɛ Dikiri ma gbɛ̀si ũ,
àdi zĩ̀kana dadamɛnɛ,
àdi ma ↄ tùtu kɛ zĩ̀kana yãi.
2 Àkũmɛ ma utɛki ũ, àdi gbɛ̃kɛ kɛmɛnɛ,
à de ma zɛki gbãna ũ, àdi ma sura ba.
À de ma sɛ̃ngbako ũ kũ madì nai,
àdi tó burinↄ mì natɛmɛnɛ.
3 Dikiri, bↄ́n bisãsiri ũ
kũ a yã dìgↄ̃ dↄnguu?
Bↄ́n a ũ kũ ndì laakari dↄaa?
4 Bisãsiri de lán kàsa plí bàmɛ,
a wɛ̃̀ndii dì gɛ̃tɛ lán uraa bà.
5 Dikiri, ǹ musu natɛ ǹ kipa,
ǹ ↄ na kpinↄa de ò túsukpɛ bo.
6 Ǹ tó legũ pí ǹ gbɛ̃nↄ fãkↄ̃a,
ǹ kà fã ń tɛ́ ò lɛkↄ̃a.
7 Ǹ ↄ bo zaa musu ǹ ma kũ,
ǹ ma bo í zↄ̃kↄ̃ↄ gũn,
ǹ ma sí buri zĩ̀tↄnↄa.
8 Ɛ́kɛtona ń lɛ́ pà,
òdi ↄ pãtɛ kũ lɛ́pãgbɛ̃naao.
9 Luda, mani lɛ̀ dufu sínnɛ,
mani n táaki lɛ́ kũ mↄrↄ bà mɛ̀n kurideo,
10 mↄkↄ̃n kũ ndì tó kínanↄ zĩ̀ ble,
ndì n zↄ̀bleri Dauda bo fɛ̃nɛda pãsĩ lɛ́i.
11 Ǹ ma sí ǹ ma bo buri zĩ̀tↄnↄ ↄĩ,
ɛ́kɛtona ń lɛ́ pà,
òdi ↄ pãtɛ kũ lɛ́pãgbɛ̃naao.
12 Ó nɛ́gↄ̃gbɛ̃nↄ ni futɛ ń kɛfɛnnakɛgↄrↄa
lán lí kũ à nna màa bà,
ó nɛ́nↄgbɛ̃nↄ gↄ̃ de
lán kínabɛ gbɛ̀gba kũ ò zã blèaa bà.
13 Ó dↄ̃̀nↄ ni pa kũ pↄ́ buri sĩnda pínkio.
Ó sãnↄ ni kↄ̃ lɛu wàa do,
oni ká ũgbangba ó kpàsan.
14 Ó zùnↄ nigↄ̃ de nɛ́randenↄ ũ,
nↄ̀bↄtɛna nigↄ̃ kunlo,
lagona nigↄ̃ kunlo,
wɛ̃nda'ↄ́ↄdↄna nigↄ̃ kú gãnulɛaro.
15 Arubarikadenↄmɛ gbɛ̃ kũ ń kunna de lɛnↄ ũ,
arubarikadenↄmɛ gbɛ̃ kũ Dikiri de ń Luda ũnↄ ũ.