11
Yinni Gusunɔ u win tɔmbu kĩ
bɑɑ mɛ bɑ nùn seesimɔ
1 Yinni Gusunɔ u nɛɛ,
sɑɑ Isirelin bweserun torubun diyɑ nɑ tu kĩɑ.
Mɑ nɑ tu yɑrɑmɑ Egibitin di nɑ tu sokɑ nɛn bii.
2 Adɑmɑ nge mɛ nɑ bu sokumɔ
nge mɛyɑ bɑ kɑ mɑn tondɑmɔ.
Bɑ dɑ bɑ bũu ni bɑ mɔ̀ Bɑɑli sɑ̃ɑmɔ.
Mɑ bɑ nu turɑre dɔ̃ɔ dokeɑmmɛ.
3 N deemɑ nɛnɑ nɑ bu kpɑre,
nɑ ben nɔmɑ nɛni.
Adɑmɑ bɑ ǹ tubɑ
mɑ nɛnɑ nɑ bu nɔɔrimɔ.
4 Nɑ bu gɑwɑmɑ nɛn mi kɑ kĩru
mɑ nɑ bu dĩɑnu wɛ̃
nge wi u yɑɑ sɑbenun sugu yiiyɑmɔ u kɑ nu nɔɔri.
5 Adɑmɑ bɑ yinɑ bu nɑ nɛn mi.
Yen sɔ̃nɑ nɑ nɛɛ, bɑ koo dɑ Egibitiɔ
kpɑ Asirigii u ko ben sunɔ.
6 Bɑ koo ben wusu tɑbu wɔri,
kpɑ bu ben dɑmgibu kɔsuku
yèn sɔ̃ bɑ ben tiin kpunɑɑ swĩi.
7 Wee nɛn tɔmbu bɑ yɔ̃rɑri bu kɑ mɑn tondɑ.
Bɑ bu sokɑ bu gɔ̃ru gɔsiɑ bu wurɑmɑ nɛ, Wɔrukoon mi.
Adɑmɑ ben goo kun wure.
8 Kɑ mɛ, bɛɛ Isirelibɑ,
nɑ ǹ kpɛ̃ n bɛɛ deri,
n bɛɛ tɔnu kɑndu kuɑ.
Nɑ ǹ kpɛ̃ n bɛɛ kɑm koosiɑ
nge mɛ nɑ wuu si bɑ mɔ̀ Adimɑ kɑ Seboimu kuɑ.
Wee nɛn gɔ̃ru gɑ sɑnkire,
nɛn bwɛ̃rɑ kun kpunɛ.
9 Nɑ ǹ mɑɑ bɛɛ kpeerɑsiɑmɔ kɑ nɛn mɔru bɑkɑ ye.
Nɑ ǹ mɑɑ wee n bɛɛ kɑm koosiɑ.
Domi nɑ sɑ̃ɑwɑ Gusunɔ n ǹ mɔ tɔnu.
Nɑ sɑ̃ɑwɑ Dɛɛro bɛɛn suunu sɔɔ.
Nɑ ǹ bɛɛ wɔrim wee kɑ mɔru.
10 Bɛɛ nɛn bibu, i ko nɛ, Yinni Gusunɔ swĩi
nɑ̀ n kukurɑ nge gbee sunɔ
kpɑ i duki nɑ sɑɑ sɔ̃ɔ duu yerun di.
11 I ko duki nɑ sɑɑ Egibitin di nge gunɔ mɔri
kpɑ i nɑ sɑɑ Asirin di nge totobɛrɛnu,
kpɑ n de i sinɑ bɛɛn yɛnusɔ.
Nɛ, Yinni Gusunɔwɑ nɑ yeni geruɑ.