99
Luda kũ à kú adonaa
1 Dikiri tɛn kí ble, burinↄ luka,
à vutɛna kɛrubunↄ dagura,
andunia yĩgã
2 Dikirin zↄ̃kↄ̃ Zaiↄ̃,
à de buri sĩnda pínkila.
3 Ò a tↄ́ zↄ̃kↄ̃ à naaside bo,
à kú adona.
4 Kína pì gbãna vĩ, à ye yãzɛdei,
àkũ mɛ́ à yãkpatɛkɛna a zɛ́aa dà,
à yã gↄ̃̀gↄ̃ Yakubu burinↄnɛ a zɛ́a.
5 À Dikiri ó Luda tↄ́ sɛ́ lei,
à kútɛ a tìntin arɛ,
à kú adona.
6 Musa kũ Harunao kú a gbàgbarinↄ tɛ́,
Samuɛlimɛ a sìsirinↄ doke ũ,
ò a sìsi, akũ à wèḿma.
7 Zaa tɛ́luku gũnn à yã òńnɛ,
ò a doka kũ a yãdannɛnanↄ kũna.
8 Dikiri ó Luda, n weḿma,
mↄkↄ̃mmɛ Luda kũ àdi ń taari kɛ̃ḿma ũ,
bee kũ abireo n ń yã vãninↄ wì ń musu.
9 À Dikiri ó Luda tↄ́ sɛ́ lei,
à donyĩ kɛnɛ a kpi kũ à kú adona musu,
zaakũ Dikiri ó Luda kú adona.