97
Dikiri sunaa
1 Dikiri mɛ́ àtɛn kí ble,
zĩtɛdenↄ pↄnna kɛ,
ísirabaradenↄ gↄ̃ kú pↄnna gũn.
2 Legũ luku kũ gusira níkinikio likai,
manakɛ kũ yãzɛdeoomɛ a kpata zĩni ũ.
3 Tɛ́ dìgↄ̃ kũ a arɛ,
àdi ibɛrɛ kũ ò likainↄ kpata.
4 A legũpinaa dì zĩtɛ pu,
tó andunia è, àdi luka.
5 Kpinↄ dì yↄ́ lán zↄ́saa bà Dikiri arɛ,
andunia pínki Dikiri arɛ.
6 Musudenↄ dì a manakɛ kpàkpa kɛ,
buri sĩnda pínki dì a gakuri e.
7 Wé'i dì tãnagbagbarinↄ kũ ń pínki,
gbɛ̃ kũ òdi ĩa dã kũ pↄ́ ginanↄ.
Tãnanↄ ni donyĩ kɛnɛ ń pínki.
8 Zaiↄ̃denↄ mà ò pↄnna kɛ̀,
Yuda wɛ̃tɛdenↄn kú pↄnna gũn
n yãkpatɛkɛnanↄ yãi, Dikiri.
9 Zaakũ ń kú musu de andunia pínkila,
Dikiri, ń de tãnanↄla ń pínki.
10 Dikiri ye gbɛ̃ kũ ò zã̀ yã vãninnↄi,
àdigↄ̃ a yãmarinↄ wɛ̃̀ndi dãkpã,
àdi ń bo yãvãnikɛrinↄ ↄĩ.
11 Gu dì dↄ gbɛ̃ mananↄa,
nɛ̀sɛpuradenↄn pↄnna vĩ.
12 Gbɛ̃ mananↄ, à pↄnna kɛ Dikiri gũn,
à a tↄ́ kũ à kú adona bo.