9
Isarailanↄ ń durunnanↄ ona Ludanɛ
1 Mↄ dokↄ̃nↄ pì gↄrↄ baro awɛɛsiikↄ̃dea Isarailanↄ kↄ̃ kàkara kũ lɛ́yĩnaao kũ uta kasanↄ dadana, bùsu ká ń mìn. 2 Ò ń zĩda kɛ̃̀ buri pãndenↄa akũ ò zɛna, òtɛni ń durunnanↄ kũ ń dizinↄ yãvãnikɛnanↄ o. 3 Ò gↄ̃̀ zɛna gu kũ ò kún, akũ ò Dikiri ń Luda doka takada kyó kɛ̀ńnɛ awa aakↄ̃, akũ ò ń durunnanↄ ò ò donyĩ kɛ̀ Dikiri ń Ludanɛ awa aakↄ̃. 4 Levi kenↄ zɛna tìntin kũ ò kɛ̀ńnɛ musu, ò lɛ́ zù Dikiri ń Ludai gbãngbãn. Ń tↄ́nↄn dí: Yesua, Bani, Kadamiɛli, Sebania, Buni, Serebia, Bani kũ Kenanio. 5 Levinↄ Yesua kũ Kadamiɛlio kũ Banio kũ Asabaniao kũ Serebiao kũ Odiao kũ Sebaniao kũ Petayao pì:
À futɛ à Dikiri á Luda táaki lɛ́!
À kun zaa káaku ari gↄrↄ sĩnda pínki.
Ò n tↄ́ gakuride bo,
à de gbɛ̃ tↄ́kpana kũ táakiola pínki.
6 Mↄkↄ̃mmɛ Dikiri ũ ndo.
N sarapura kɛ̀ kũ n bɛ kũ à kú musuo
kũ pↄ́ kũ ò kú gwenↄ pínki.
N andunia kɛ̀ kũ pↄ́ kũ ò kúnnↄ.
N ísira kɛ̀ kũ pↄ́ kũ ò kú a gũnnↄ.
Ndì wɛ̃̀ndi kpá ń pínkia,
n bɛ malaika dasinↄ dì donyĩ kɛnnɛ.
7 Mↄkↄ̃mmɛ Dikiri Luda kũ à Abramu sɛ̀ ũ,
n bo kãao Uru, Kaladia bùsun,
n a tↄ́ lìtɛnɛ Ibrahĩ.
8 N è à n náani vĩ a swɛ̃̀ɛ gũn,
akũ n pì n bàka nigↄ̃ kú kãao,
ĩni Kanaanↄ bùsu kpáa kũ a burinↄ,
bùsu kũ Itinↄ kũ Amↄrinↄn kún
kũ Pɛrizinↄ kũ Yebusinↄ kũ Gigasinↄ.
Akũ n lɛ́ kũ ń gbɛ̃̀nɛɛ pìi pàpa,
kũ ń mana yãi.
9 N wari kũ ó dizinↄ kɛ̀ Misila è,
n wiki kũ ò lɛ̀ Isira Tɛ̃raii mà.
10 N sèedanↄ kũ daboyãnↄ kɛ̀ Firi'aunanɛ,
n sunyĩ kpài kũ a ìbanↄ
kũ a bùsudenↄ ń pínki,
zaakũ ń dↄ̃ lákũ ò ania pãsĩ kɛ̀ kũ ó dizinↄ nà.
N tↄ́ bò lákũ à kun ari kũ a gbãrao nà.
11 N ísira zↄ̃̀kↄ̃rɛńnɛ,
akũ ò táa ò gukoria ò bikũ̀.
N gbɛ̃ kũ ò pɛ̀tɛńyĩnↄ zù í lòkoton,
n ń zú lán gbɛ̀ɛ bà í zↄ̃kↄ̃ↄ pìi gũn.
12 N do n gbɛ̃nↄnɛ arɛ tɛ́luku gũn fãnantɛ̃,
gwãani sↄ̃ tɛ́ gũn.
N zɛ́ kũ à de ò sɛ́ pùńnɛ.
13 N kipa Sinai kpi musu,
n yã òńnɛ zaa musu.
N doka zɛ́de yãpurade kpàḿma
kũ yã mana kũ n dìtɛnↄ.
14 N tò ò kámmabogↄrↄ dↄ̃̀ n pↄ́ ũ.
N n yãditɛnanↄ kũ n ↄdↄkio
kũ n dokao dà n zↄ̀bleri Musanɛ
akũ à kpàḿma.
15 Kũ nà ń dɛ́, n pↄ́ble gbàrɛńnɛ zaa musu.
Kũ ími ń dɛ́, n í bòńnɛ gbɛ̀sin.
Bùsu kũ n a la dàńnɛ n pì ĩni kpáḿman
n pìńnɛ ò gɛ́ ò sí ń pↄ́ ũ.
16 Bee kũ abireo ó dizi pìnↄ karambaani vĩ,
ń sã gbãna kũ̀,
òdigↄ̃ n yãditɛnanↄ kũnaro.
17 Ò gì n yã mai,
daboyã kũ n kɛ̀ńnɛnↄ yã sã̀ńgu.
Ń sã gbãna kũ̀ ò bò n yã kpɛ
ò don'arɛde dìtɛ à ɛra à tá kũńwo zↄ̀blen.
Luda, ndì gbɛ̃nↄ durunna kɛ̃ḿma,
ń sùru vĩ kũ wɛ̃ndao,
n pↄ dì fɛ̃ likaro, ń gbɛ̃kɛ vĩ zↄ̃kↄ̃,
akũ ńdi pã kpáńyĩro.
18 Bee kũ ò mↄ̀ↄ kàsa lán zùsanɛ bↄ̀rↄↄ bà,
ò pì ń dikiri kũ à ń bↄ́tɛ Misilan gwe,
akũsↄ̃ ò dↄkɛ̀ kũnwo manamana,
19 ńdi pã kpáńyĩ gbárannanlo
n wɛ̃nda zↄ̃kↄ̃ yãi.
Tɛ́luku pìi dòńnɛ arɛ à zɛ́ mↄ̀ńnɛ fãnantɛ̃,
tɛ́ pì zɛ́ kũ à de ò sɛ́ pùńnɛ gwãani,
adi ń tón zikiro.
20 N n Nini kpàḿma à yã dàńnɛ.
Ńdi ń tɛ̃ manaro,
kũ ími tɛni ń dɛ, n ń gbá í.
21 N ń gwá gbárannan wɛ̃̀ bupla,
pↄ́ke dí kĩaḿmaro.
Ń pↄ́kasanↄ dí yakaro,
ń gbá dí sɛ́sɛro.
22 N burinↄ kpàḿma kũ ń bùsunↄ,
n ń bùsuu pìnↄ kpàatɛtɛńnɛ míↄmiↄ.
Ò Ɛsɛbↄ̃ kína Siↄ̃ bùsuu sì ń pↄ́ ũ
kũ Basã kína Ogu pↄ́o.
23 N tò ń burinↄ dasi kũ̀ lán susunɛnↄ bà,
n gɛ̃ kũńwo bùsu kũ n ò ń denↄnɛ ò gɛ́ ò sí ń pↄ́ ũ gũn.
24 Kũ ń nɛ́nↄ gɛ̀ɛ ò bùsuu pìi sì ń pↄ́ ũ,
akũ n Kanaa kũ ò kú gwenↄ kã dɛ̀ńnɛ,
n ń náńnɛ ń ↄĩ kũ ń kínanↄ ń pínki,
n bùsuu pìi burinↄ kpàḿma,
ò ń pↄyeinaa kɛ̀ḿma.
25 Ò wɛ̃tɛ bĩnidenↄ sì kũ zĩtɛ manao,
ò kpɛ́nↄ sì kũ pↄ́ mana kũ ò kunnↄ
kũ lↄ̀gↄ kũ ò yↄ̃̀nↄ
kũ geepi búnↄ kũ kùkpɛnↄ
kũ lí kũ òdi a nɛ́ blenↄ à kɛ̀ zↄ̃kↄ̃.
Ò pↄ́ blè ò kã̀ ò mɛ̀ɛ kpà,
ò nnamanaa mà n arubarika zↄ̃kↄ̃ yãi.
26 Bee kũ abireo ń sã gbãna kũ̀,
akũ ò bò n yã kpɛ ò kpɛ lì n dokanɛ.
Ò annabi kũ ò lɛ́ dàḿma
de ò summanↄ dɛ̀dɛ,
ò dↄkɛ̀ kũnwo manamana.
27 N ń ná ń ibɛrɛnↄnɛ ń ↄĩ,
ò gbãna sùńnɛ,
akũ ò wiki lɛ̀mma ń warikɛnaa gũn.
Zaa musu n ń wɛ́kɛ sì
n wɛ̃nda zↄ̃kↄ̃ yãi,
n surabarinↄ dìtɛńnɛ,
akũ ò ń bó ń ibɛrɛɛ pìnↄ ↄĩ.
28 Tó ò a yĩda lè,
òdi ɛra ò yã kũ à vãninnɛ kɛmɛ,
akũ n ń kpá ń ibɛrɛnↄa,
ò gbãna blèḿma.
Ò ɛ̀ra ò wiki lɛ̀mma,
akũ zaa musu n ń wɛ́kɛ sì,
n ń bó gɛ̃̀n ũgbangba n wɛ̃nda yãi.
29 N lɛ́ dàḿma ò arɛ dↄ n dokaa,
ama ò dↄkɛ̀ kũnwo òdigↄ̃ n yãditɛnanↄ kũnaro,
yã kũ tó gbɛ̃ kũna anigↄ̃ kun a gãi.
Ò zã̀ n yã pìnↄa ò kpɛ lìnnɛ,
ń sã gbãna kũ̀ ò gì n yã mai.
30 N mɛna kũńwo a wɛ̃̀ dasi,
n Nini yã dà n annabinↄnɛ,
akũ ò lɛ́ dàoḿma, ama odi sã dↄiro,
akũ n ń ná buri pãndenↄnɛ ń ↄĩ.
31 N wɛ̃nda zↄ̃kↄ̃ↄ gũn ńdi ń lákaro,
Luda sùrude wɛ̃ndadↄ̃nnɛrimɛ n ũ,
ńdi pã kpáńyĩro.
32 A yã mɛ́ à tò ó Luda,
ń zↄ̃kↄ̃, ń gbãna akũsↄ̃ ń naasi vĩ,
lákũ n bàka dìgↄ̃ kú kũoo n gbɛ̃kɛ gũn nà,
wari kũ à ó lé
kũ ó kínanↄ kũ ó don'arɛdenↄ
kũ ó sa'orinↄ kũ ó annabinↄ
kũ ó dizinↄ kũ n gbɛ̃nↄ ń pínki
zaa Asiria kínanↄ gↄrↄ ari kũ a gbãrao,
ǹsun tó à kɛnnɛ fítiro.
33 Yã kũ à ó lénↄ pínki musu ń mana,
bee kũ o yã vãni kɛ̀, ń náani vĩ.
34 Ó kínanↄ kũ ó don'arɛdenↄ
kũ ó sa'orinↄ kũ ó dizinↄ
odi zĩ kɛ n dokaaro,
odi laakari dↄ n yãditɛnanↄaro
ke lɛ́ kũ n dàḿmanↄ.
35 Bee gↄrↄ kũ ò ń zĩda vĩ
akũsↄ̃ ò pↄ́ mana dasi kũ n ń gbánↄ vĩ
kũ bùsu yàasa tↄkↄtɛde kũ n kpàḿmao,
odi donyĩro odi kpɛ li ń yã vãninↄnɛro.
36 Ǹ gwa! Zↄ̀nↄn ó ũ gbãra.
Bùsu kũ n kpà ó dizinↄa
ò a línɛnↄ kũ a pↄ́ mananↄ ble,
zↄ̀nↄn ó ũ a gũn.
37 Kína kũ n tò ò kí blewánↄ
ó búgbɛ yàasanↄ gↄ̃̀ ń pↄ́ ũ ó durunnanↄ yãi.
Òdi kí blewá kũ ó pↄ́kãdenↄ
lákũ ò yei nà.
Ó kú wɛ́tãmma zↄ̃kↄ̃ↄ gũn.
38 Yã birenↄ yãi pínki ótɛn lɛ́dokↄ̃nↄ kɛ kũnwo kũ yãpurao ótɛn kɛ̃ takada gũn. Ó don'arɛdenↄ kũ Levinↄ kũ ó sa'orinↄ tɛni ń sèeda kɛa.