5
Kↄnkↄ aduakɛnaa
Dauda lɛ̀ɛ. Òdi sí kũ kutɛpɛnaaomɛ.
1 Ǹ sã kpá ma yãi, Dikiri,
ǹ laakari dↄ ma ndanaaa.
2 Ma Kína, ǹ ma ↄ́ↄdↄna ma,
ma Luda, matɛn wɛ́ kɛmma.
3 Dikiri, ndì ma kòto ma gudↄo,
madì ma yãnↄ dↄdↄnnɛ kↄnkↄ,
ma wɛ́ dìgↄ̃ dↄnyĩ.
4 Mↄkↄ̃n Luda ń ye yã vãniiro,
ndìgↄ̃ kú lɛɛlɛ kũ gbɛ̃ vãnioro.
5 Ĩadãrii dì le à zɛ n arɛro,
n zã yãvãnikɛrinↄi ń pínki.
6 Dikiri, ndì ɛ́kɛdenↄ mì dɛ,
ń ye gbɛ̃dɛrinↄ kũ gbɛ̃blerinↄ kãiro.
7 Makũ sↄ̃, mani gɛ̃ n ↄnn n gbɛ̃kɛ zↄ̃kↄ̃ yãi,
mani kútɛ mà arɛ dↄ n kpɛ́a mà mì natɛnnɛ.
8 Dikiri, ǹ ma da zɛ́n n náanikɛna yãi,
ǹ zɛ́ poromɛnɛ ma wɛtɛrinↄ yãi.
9 Zaakũ ń yãke náani vĩro,
ń nɛ̀sɛ de lán kaka bɛ bàmɛ,
ń kòto de lán mira wɛ̃naa bàmɛ,
òdi lɛ́nna kɛńnɛ.
10 Ǹ tó yã vutɛḿma Luda,
ǹ tó yã vãni kũ òtɛn kpákpanↄ wí ń musu.
Ǹ pɛ́ḿma n arɛ ń taari dasinↄ yãi,
zaakũ ò gì n yã mai.
11 Ǹ tó gbɛ̃ kũ ò utɛna n kĩnaanↄ yáa dↄ,
ògↄ̃ lɛ̀ sí kũ pↄnnao gↄrↄ sĩnda pínki.
Ǹ ↄ kú gbɛ̃ kũ ò yenyĩnↄa,
de ò pↄnna kɛ n yã musu.
12 Dikiri, ndì arubarika da gbɛ̃ mananↄgu,
ndì likańyĩ kũ yenyĩo lán sɛ̃gbako bà.