32
Durunna'ona Ludanɛ
Dauda lɛ̀ɛ.
1 Arubarikademɛ gbɛ̃ kũ Luda a taarinↄ tònɛ
à a durunnanↄ kɛ̃̀nɛ ũ.
2 Arubarikademɛ gbɛ̃ kũ Dikiri dì a durunna yã daro ũ,
akũsↄ̃ manafiki kú à nɛ̀sɛɛ gũnlo.
3 Kũ ma yĩtɛ kũ ma durunnao, ma fɛ̃fɛ̃,
ma wiki dìgↄ̃ dↄ zaa kↄnkↄ ari ↄkↄsi.
4 N ↄ dìgↄ̃ tↄ̃nama fãnantɛ̃ kũ gwãanio,
ma gbãna làka lákũ guwãnagↄrↄ ifãntɛ̃ ma lɛ bà.
5 Akũ ma wennɛ ma durunnai,
mádi ma yã vãni utɛnnɛ doro.
Ma pì, mani ma taarinↄ o Dikirinɛ,
akũ a ma durunna kɛ̃̀mɛnɛ.
6 Abire yãi n náanikɛri wɛ́ kɛmma a gↄrↄa,
tó kisira tɛn su, ani a lero.
7 Ma utɛkimɛ n ũ,
ndì ma bo wɛ́tãmmanaa gũn,
ndì likamai ǹ ma sura ba.
8 Mani yã dannɛ mà n da zɛ́ kũ à de ǹ sɛ́a,
mani lɛ́ damma, ma wɛ́ gↄ̃ tɛ́nyĩ.
9 Ǹsungↄ̃ kun laasunn sari
lán sↄ̃ ke baragbãsↄ̃ bàro,
tó ńdi sↄ̃mↄ káńnɛ kũ a bàaoro,
òdi da n dↄ̀rↄↄaro.
10 Yã'ũmmanaa dì da gbɛ̃ vãninↄla,
Dikiri yenyĩ dì lika a náanikɛrinↄa.
11 Gbɛ̃ mananↄ, à pↄnna kɛ Dikiri yãi,
nɛ̀sɛpuradenↄ, à ayuwii kɛ à yáa dↄ.