105
Luda a gbɛ̃nↄ surabanaa
1 À Dikiri sáabu kɛ à a tↄ́ kpá,
à tó burinↄ a yãkɛnanↄ dↄ̃.
2 À lɛ̀ sí à a táaki lɛ́,
à a yãbonsarɛkɛnanↄ baba pínki.
3 À ĩa dã kũ Dikiri tↄ́ kũ à kú adonaao,
ákↄ̃nↄ Dikiri kiwɛtɛrinↄ à pↄnna kɛ.
4 À Dikiri ki wɛtɛ à gbãna wɛ́ kɛa,
àgↄ̃ a arɛ wɛtɛ lakanaa sari.
5 À tó yãbonsarɛ kũ à kɛ̀nↄ dↄágu,
a daboyãkɛnanↄ kũ a yãkpatɛkɛnanↄo,
6 ákↄ̃nↄ Dikiri zↄ̀bleri Ibrahĩ burinↄ,
ákↄ̃nↄ Yakubu buri kũ à á sɛ́nↄ.
7 Àkũmɛ Dikiri ó Luda ũ,
a yãkpatɛkɛna kú andunia gũn pínki.
8 A bàka kunna kũoo yã dì sãagu zikiro,
yã kũ à dìtɛ nigↄ̃ kun ari ó buria.
9 A bàka kú kũ Ibrahĩo,
à ɛ̀ra à sì kũ a kunnaao Isaakunɛ dↄ.
10 A yã pìi pàpa Yakubunɛ dokayã ũ,
akũ à kú kũ Isarailanↄo ari gↄrↄ sĩnda pínki.
11 À pì áni Kanaanↄ bùsu kpáḿma,
anigↄ̃ de ń baka ũ kũ ògↄ̃ vĩ.
12 Gↄrↄ birea ò dasiro, òdi ń yã daro,
ò kú Kanaanↄ bùsun bòasunↄ ũmɛ.
13 Òdigↄ̃ likara zↄ̃ buri kũ burionↄ tɛ́,
òdigↄ̃ kure bùsu kũ bùsuuo.
14 Adi we ò gbãna mↄ̀ńnɛro,
à kpã̀kɛ̃ kínanↄi ń yã musu à pì,
15 òsun ↄ na gbɛ̃ kũ a ń sɛ́nↄaro,
òsun wɛ́ tã a annabinↄaro.
16 Akũ à tò nàa gɛ̃̀ bùsuu pìn,
à tò ń zànaa làka pínki.
17 Akũ à Yusufu gbàrɛ à dòńnɛ ń arɛ,
ò a yìa zↄ̀ ũ.
18 Ò mↄ̀kpatii kpà a gbáa,
ò mↄ̀kakↄ̃anaa kà a wakalɛ
19 ari yã kũ à gĩnakɛ à òo gɛ̀ɛ à pàpao,
akũ yã kũ Dikiri dànɛɛ tò yã bò kãao nna.
20 Kũ kína gbɛ̃ zĩ̀, akũ ò a gbàrɛ,
bùsu gbɛ̃ zↄ̃kↄ̃ↄ pì a kɛ̃̀.
21 À a dìtɛ a bùsu don'arɛde ũ,
à tò à iko vĩ a aruzɛkɛnↄa pínki.
22 Yusufu a kínanɛnↄ tòto a pↄyeinaaa,
à ↄ̃ndↄ̃ dàda a ìbanↄnɛ.
23 Akũ Yakubu sù Misila,
Isarailanↄn kun nibↄnↄ ũ Hamu burinↄ bùsun.
24 Dikiri tò a gbɛ̃nↄ kↄ̃̀ gwe manamana,
à tò ò dasi kũ̀ de ń ibɛrɛnↄla.
25 À ń ibɛrɛɛ pìnↄ sã vùńnɛ, akũ ò zã̀ a gbɛ̃nↄgu,
de ò ↄ̃ndↄ̃ kɛ a zↄ̀blerinↄnɛ.
26 À a zↄ̀bleri Musa zĩ̀ḿma
kũ Haruna kũ à a sɛ̀ɛo.
27 Ò dabodabonↄ kɛ̀ Misilanↄnɛ,
ò yãbonsarɛnↄ kɛ̀ Hamu burinↄ bùsun.
28 À gusira gbàrɛḿma, gu sì ń bùsun,
kũ ò gì a yã mai yãi.
29 À ń ínↄ lì aru ũ,
akũ ń kpↄ̀nↄ gàga.
30 Kasonↄ dà ń bùsula
kũ ń gbãnadenↄ wutɛkinↄ pínki.
31 À yã ò, akũ ífĩninↄ dàńla,
sàanↄ sì ń tɛ́ ari ń bùsu lɛ́n pínki.
32 À legũgbɛɛ kↄ̀tɛńnɛ legũ gɛ̃nɛ ũ,
surapatanaa dà ń bùsula pínki.
33 À ń geepi línↄ ɛ̀'ɛ kũ ń kakapura línↄ,
à ń bùsu línↄ kɛ̀ búgubugu.
34 À yã ò, akũ kwanↄ dàńla,
kwa zɛ̃kↄ̃nↄ kà ò lɛ́ vĩro.
35 Ò ń bùsu sɛ̃̀ kũ láo blè ò nɛ̀,
ò ń burapↄnↄ blè pínki.
36 À ń bùsu daudunↄ dɛ̀dɛ ń pínki,
ń nɛ́ daudu kũ ò ì ń kɛfɛnnakɛgↄrↄanↄ.
37 À bò kũ Isarailanↄ,
ò andurufu kũ wuraao sɛna,
ń buri gbɛ̃ke dí gɛ̃̀ sí zɛ́nlo.
38 Kũ ò bↄ̀tɛ, Misilanↄ pↄ kɛ̀ nna,
kũ vĩna ń kũ Isarailanↄ yã musu.
39 À tɛ́luku dà a gbɛ̃nↄla,
à kɛ̀ tɛ́ ũ gwãani à gu pùńnɛ.
40 Ò wɛ́ kɛ̀a, akũ à sùńnɛ kũ kpɛkpɛrɛwinↄ,
à musu pↄ́ble kpàḿma, ò mↄ̀ḿma.
41 À gbɛ̀si pàra, akũ í bòn,
í bàa lɛ̀ gbárannan gwe lán swa'i bà.
42 Zaakũ à dↄ̀ lɛ́ kũ à sɛ̀
a zↄ̀bleri Ibrahĩnɛ yãn.
43 À bò kũ a gbɛ̃nↄ, òtɛn pↄnna kɛ,
gbɛ̃ kũ à ń sɛ́nↄ tɛn ayuwii dↄ.
44 À burinↄ bùsuu kpàḿma,
ò zĩ kũ dakenↄ kɛ̀ɛ àree blè,
45 de ò le ògↄ̃ a yãditɛnanↄ kũna,
ò a dokayãnↄ da.
Aleluya!