4
Gbɛ̃ zↄ̃kↄ̃ lɛ́damma
1 Ma nɛ́nↄ, à gbɛ̃ zↄ̃kↄ̃ lɛ́damma ma,
à laakari dↄa de à asãnsi le.
2 Dↄ̃na súsun matɛn daárɛ,
àsun pã kpá ma yãdannɛnaairo.
3 Kũ má kun nɛ́ ũ ma de ↄĩ,
má busana ma da nɛ́ mɛ̀n do légelege ũ.
4 Ma de yã dàmɛnɛ à pì:
Ǹgↄ̃ ma yã kũna n swɛ̃̀ɛ gũn,
ǹ ma yãditɛnanↄ da ĩnigↄ̃ kun.
5 Ǹ ↄ̃ndↄ̃ kũ ǹgↄ̃ dↄ̃na vĩ,
ǹsun sãsãi ǹ pã ma yãnɛro.
6 Ǹsun pã kpá ↄ̃ndↄ̃iro, ani n dãkpã,
ǹgↄ̃ yei, ani ↄ kúmma.
7 Ǹ ↄ̃ndↄ̃ kũ, àkũmɛ yã sĩnda pínki mì ũ,
ǹ dↄ̃na wɛtɛ kũ aruzɛkɛ kũ ń vĩo pínki.
8 Ǹ a kũ gbãngbãn, ani n kara,
ǹ a kũ ↄplapla, ani bɛ̀ɛrɛ línnɛ.
9 Anigↄ̃ de fùra mana ũ n mìia,
anigↄ̃ dennɛ kífura gakuride ũ.
10 Ma nɛ́, ǹ sã kpá ma yãi,
ǹ yã pì da, n wɛ̃̀ndi nigↄ̃ gbã̀na.
11 Ma ↄ̃ndↄ̃ zɛ́ mↄ̀nnɛ,
ma n da yã mana zɛ́n.
12 Tó ntɛn táa on, pↄ́ke ni kpánnɛro,
tó ntɛn bàa lɛ́n, ĩni gɛ̃̀ síro.
13 Ǹgↄ̃ ma lɛ́damma kũna, ǹsun gbarɛro,
ǹ a kũ gbãna, zaakũ àkũmɛ n wɛ̃̀ndi ũ.
14 Ǹsun yãvãnikɛrinↄ zɛ́ sɛ́ro,
ǹsun tɛ́ gbɛ̃ vãninↄ zɛ́iro.
15 Ǹ pãńnɛ, ǹsun naḿmaro,
ǹ kɛ̃ḿma ǹ n gɛna kɛ.
16 Tó odi vãni le ò kɛ̀ro, òdi i oro,
tó odi gbɛ̃ le ò kari boro, i dì gɛ̃ ń wɛ́nlo.
17 Zaakũ vãnikɛnaamɛ ń pↄ́ble ũ,
wɛ́tãna gbɛ̃nↄaamɛ ń pↄ́mina ũ.
18 Gbɛ̃ mananↄ zɛ́ de lán gudↄnaa bàmɛ,
a gupura dìgↄ̃ bo lán ifãntɛ̃ bonaa bà.
19 Yãvãnikɛrinↄ zɛ́ de lán gusira níkiniki bàmɛ,
òdi pↄ́ kũ à tò òdi gɛ̃̀ sí dↄ̃ro.
20 Ma nɛ́, ǹ laakari dↄ yã pìnↄa,
ǹ sã kpá ma yã'onnɛnaaa.
21 Ǹsun kpá sãkotoro,
ǹgↄ̃ kũna n swɛ̃̀ɛ gũn.
22 Zaakũ à de wɛ̃̀ndi ũ gbɛ̃ kũ à lè à kũnaanɛ,
à de mɛ̀ pínki aafia ũ.
23 A kũ à denla ǹ laakari dↄ n swɛ̃̀ yãa,
zaakũ wɛ̃̀ndi zĩni bò swɛ̃̀ kĩnaamɛ.
24 Ǹ bo yãvãni'onan,
ǹ mì kɛ̃ yãlɛkpɛrɛ'onaaa.
25 Ǹ wɛ́ dↄ n arɛ,
ǹ gu gwa n kuru súsu.
26 Ǹ zɛ́ sɛ́ súsu,
n yãkɛnanↄ pínki ni bo mana.
27 Ǹsun na ↄplai ke ↄzɛiro,
ǹsun gbá pɛ́tɛ yã vãni zɛ́nlo.