3
Dikiri náanikɛnaa dì ń gba ↄ̃ndↄ̃
1 Ma nɛ́, ǹsun tó ma yãdannɛna sãnguro,
ǹgↄ̃ yã kũ ma dìtɛnnɛnↄ kũna n swɛ̃̀n.
2 Zaakũ ani n ká wɛ̃̀ndi gbã̀naa,
ani aafia karannɛ.
3 Gbɛ̃kɛ kũ náanio sún kɛ̃mmaro,
ǹgↄ̃ dana mↄ̀wakarɛ ũ,
ǹ kɛ̃ n swɛ̃̀ɛa lákũ òdi yã kɛ̃ anloa nà,
4 n tↄ́ nigↄ̃ nna,
ĩnigↄ̃ mana Luda kĩnaa kũ bisãsirinↄ.
5 Ǹ Dikiri náani kɛ kũ nɛ̀sɛ mɛ̀n doo,
ǹsun gbãna kpá n zĩda dↄ̃naaaro.
6 Ǹgↄ̃ a dↄ̃ n yã sĩnda pínki kɛnaa gũn,
ani zɛ́ poronnɛ súsu.
7 Ǹsun n zĩda gwa ↄ̃ndↄ̃de ũro,
ǹgↄ̃ Dikiri vĩna vĩ ǹ kɛ̃ yã vãnia.
8 Abirekũ nigↄ̃ de n mɛ̀ aafia ɛzɛ ũ,
ani n wánↄ gba gbãna.
9 Ǹ bɛ̀ɛrɛ lí Dikirinɛ kũ n aruzɛkɛo
kũ n burapↄ káakunↄ pínki,
10 pↄ́blewɛnↄ ni n dↄ̃̀ pa ari àgↄ̃ kↄ́tɛ,
n lo zↄ̃kↄ̃nↄ ni pa yɛ́rɛrɛ kũ sèwɛ̃ dufuo.
11 Ma nɛ́, tó Dikiri tɛn foru dↄmma,
ǹsun dↄkɛ kũ a yãoro,
tó à kpã̀kɛ̃nyĩ, ǹsun tó à kɛnnɛ ĩniro.
12 Zaakũ gbɛ̃ kũ Dikiri yeiin àdi toto,
lákũ de dì kɛ a nɛ́ kũ à kɛ̀nɛ mananɛ nà.
Ɔ̃ndↄ̃ àree
13 Arubarikaden gbɛ̃ kũ à ↄ̃ndↄ̃ lè à kũ̀
à dↄ̃naa lè à pàpa ũ.
14 Zaakũ à àre vĩ de andurufula,
àdi karana kɛńnɛ de wurala.
15 À bɛ̀ɛrɛ vĩ de gbɛ̀ bɛ̀ɛrɛdela,
pↄ́ kũ ń a ni vĩnↄ ke dí ká a ũro.
16 Wɛ̃̀ndi gbã̀na kú a ↄplan,
aruzɛkɛ kũ gakurio kú a ↄzɛn.
17 A yãkɛnanↄn nna,
a zɛ́ sĩnda pínki aafia vĩ.
18 À de lí wɛ̃̀ndide ũ gbɛ̃ kũ ò kũnanↄnɛ,
arubarikadenↄn gbɛ̃ kũ ò sìnↄ ũ.
19 Dikiri gonikɛ gũn à zĩtɛ kàtɛ,
a ↄ̃ndↄ̃ gũn à musu kɛ̀.
20 À ísira wɛ̀ɛ bò a dↄ̃naa gũn,
à tò ludambɛ luku mↄtↄ vĩ.
21 Ma nɛ́, ǹgↄ̃ wɛ́zɛ̃ vĩ kũ fayaao,
ǹsun wɛ́ vĩalaro.
22 Anigↄ̃ de n nini wɛ̃̀ndi ũ,
anigↄ̃ de mↄ̀wakarɛ ũ n wakaaa.
23 Ĩnigↄ̃ kure n laakariia,
pↄ́ke ni kpánnɛro.
24 Tó n wutɛ, vĩna ni n kũro,
ĩni wútɛ ǹ i o nna.
25 Ĩni vĩna kɛ kariinɛro,
ke kisira kũ àdi yãvãnikɛrinↄ le kãnto.
26 Zaakũ Dikiri nigↄ̃ de n mìkpaki ũmɛ,
ani tó n gbá vĩ tankutɛla.
27 Tó n ↄ tɛni n kpɛ le,
ǹsun gí ǹ yã mana kɛ gbɛ̃ kũ à de ǹ kɛnɛɛnɛro.
28 Tó ń kpányĩ zɛ́ vĩ,
ǹsun pi n gbɛ̃dakenɛ à gɛ́ gĩa ari ziaro.
29 N gbɛ̃dake kũ à kú n sarɛ kũ à n náanikɛna,
ǹsun a kũ yã vãnioro.
30 Tó gbɛ̃ dí yãke kɛnnɛro,
ǹsun lɛ́kpakↄ̃a kɛ kãao pãro.
31 Ǹsun gbãnamↄnnɛri kunna ni dɛro,
ǹsun tɛ́ a yãkɛna keiro.
32 Zaakũ Dikiri tɛ̃̀ɛmɛ manafikidenↄ ũ,
nɛ̀sɛpuradenↄn àdi kɛ a kpàasinↄ ũ.
33 Dikiri dì láari bo gbɛ̃ vãninↄ ↄnnwa,
àdi arubarika da gbɛ̃ mananↄ bɛn.
34 Àdi lalandidenↄ lalandi kɛ,
ama à gbɛ̃kɛ vĩ kũ zĩdabusarinↄ.
35 Ɔ̃ndↄ̃de dì bɛ̀ɛrɛ le,
yↄ̃nkↄ sↄ̃ àdi wé'i da a zĩdaa.