22
Ɔ́ↄdↄna Ludaa
Dauda lɛ̀ɛ.
1 Ma Luda, ma Luda,
à kɛ̀ dera n ma tonn?
Ma wiki lɛ̀,
à kɛ̀ dera ńdi su ma sura baroo?
2 Ma Luda,
ma lɛ́ zùnyĩ fãnantɛ̃, ama ńdi wemaro,
ma wiki lɛ̀mma gwãani dↄ, mádi yĩtɛro.
3 Ń kú adona ń vutɛna kpatan,
mↄkↄ̃n kũ Isarailanↄ dì n sáabu kpá.
4 Mↄkↄ̃mmɛ ó dizinↄ náani kɛ̀,
ò n náani kɛ̀, akũ n ń mìi sì.
5 Ò lɛ́ zùnyĩ, akũ ò boki lè,
ò n náani kɛ̀, akũ wé'i dí ń kũro.
6 Kↄ̀kↄ fítinnan ma ũ, bisãsirimɛ ma ũro,
òtɛni ma sↄ̃sↄ̃, òtɛni ma gya bo.
7 Gbɛ̃ kũ òtɛni ma gwanↄ tɛni ma fobo,
òtɛn lɛ́zuki kɛma,
òtɛni ń mì kɛ dékũdekũ òtɛn pi:
8 Lákũ àtɛn Dikiri náani kɛ nà, à a sura ba,
tó a yã kàagumɛ, à a mì sí.
9 Mↄkↄ̃mmɛ n ma bo ma da nɛ̀sɛn,
n ma gwa aafia ma yↄ̃migↄrↄ.
10 Má na n ↄĩ zaa nɛ́'isↄmmɛ,
ma Ludamɛ n ũ zaade má kú ma da nɛ̀sɛn.
11 Ǹsungↄ̃ kú kũmao zã̀ro,
zaakũ wari kɛ̀ kãni kũmao,
gbɛ̃ke kun à kpámairo.
12 Ò likamai dasidasi lán zùsanↄ bà,
ò ma kaguraa kɛ̀ lán Basã bùsu zùsa gbãnanↄ bà.
13 Òtɛn lɛ́ atɛ̃ma lán músu ↄ́ↄdↄri
kũ òtɛn pↄ́ kɛ yákiyakinↄ bà.
14 Ma gbãna tà lán í kↄtɛnaa bà,
ma mɛ̀ gupɛkinↄ bòkũn pínki,
ma mɛ̀ɛ yↄ̀ lán zↄ́saa bà.
15 Ma kòto kori kɛ̀ lán kpɛ̃nɛ kaso bà,
ma nɛ́nɛ nà ma lɛ́ musu,
ò ma wutɛ lán gɛ̀ɛ bà lukutɛ̃n.
16 Lɛwannanↄ gã̀ likanamai,
gbɛ̃ vãni pìnↄ nàkarama,
ò ma ↄnↄ kũ ma gbánↄ zↄ̃̀zↄ̃.
17 Mani fↄ̃ mà a wánↄ naro pínki,
ò wɛ́ bìribiri, òtɛni ma gwa.
18 Ò ma pↄ́kasanↄ kpàatɛkↄ̃nɛ,
ò kàpaa kpà ma uta yã musu.
19 Dikiri, ǹsungↄ̃ kú kũmao zã̀ro,
mↄkↄ̃mmɛ ma gbãna ũ,
ǹ mↄ́ ǹ kpámai likalika.
20 Ǹ ma bo ń fɛ̃nɛda lɛ́i,
ǹ ma wɛ̃̀ndi sí lɛwanna pìnↄa.
21 Ǹ ma bo músu pìnↄ lɛ́i,
ǹ ma si zùsɛ̃ntɛ pìnↄ bɛ̃nɛa.
22 Mani n tↄ́ bo ma gbɛ̃nↄ tɛ́,
mani n sáabu kpá kↄ̃kakaranaa gũn.
23 Ákↄ̃nↄ Dikiri vĩnakɛrinↄ, à a sáabu kpá,
ákↄ̃nↄ Yakubu burinↄ, à a tↄ́ bo,
ákↄ̃nↄ Isarailanↄ, à mì natɛnɛ.
24 Zaakũ adi takaside gya boro,
adi a wɛ̃ndakɛ foboro,
adi mìkpɛrɛ zunɛro,
à sã kpà a wikilɛnaai.
25 Mani n sáabu kpá pari kↄ̃kakaranaa gũn,
mani lɛ́ kũ ma gbɛ̃̀nnɛ papa n vĩnakɛrinↄ wára.
26 Takasidenↄ ni pↄ́ ble ò kã,
Dikiri ki wɛtɛrinↄ ni a sáabu kpá,
onigↄ̃ kú kũ wɛ̃̀ndiio gↄrↄ sĩnda pínki.
27 Andunia lɛ́zɛkidenↄ nigↄ̃ Dikiri dↄ̃ ò arɛ dↄa,
buri kũ ò kunnↄ ni kútɛnɛ ń pínki,
28 zaakũ kíblena bi Dikiri pↄ́mɛ,
àdi kí ble buri sĩnda pínkia.
29 Andunia aruzɛkɛdenↄ ni donyĩ kɛnɛ ń pínki,
kũ gbɛ̃ kũ ò kú ga lɛ́inↄ,
gbɛ̃ kũ ò gɛ̀ɛ gɛ́kianↄ ni mì natɛnɛ ń pínki.
30 Zia gbɛ̃nↄ ni donyĩ,
oni Dikiri yã baba gbɛ̃ kũ oni sunↄnɛ.
31 Ò surabana yã o gbɛ̃ kũ òdi ń i kↄ̀ronↄnɛ,
zaakũ à gĩnakɛ à kɛ̀.