24
1 Ǹsun luka gbɛ̃ vãninↄ gwenaairo,
ǹsun kakara kũńwo ni dɛ sero,
2 zaakũ yã pãsĩ laasun mɛ́ àdigↄ̃ kú ń swɛ̃̀n,
yãkete dìgↄ̃ kú n lɛ́n.
3 Ɔ̃ndↄ̃n òdi bɛ pɛ́tɛo,
laakarii dì tó àgↄ̃ arubarika vĩ.
4 Dↄ̃naan òdi pↄ́ káo kpɛ́nↄ pa
kũ aruzɛkɛ mana bɛ̀ɛrɛdeo.
5 Ɔ̃ndↄ̃de gbãna dìgↄ̃ karamɛ,
dↄ̃̀ri ikoo dìgↄ̃ gɛ́ arɛmɛ.
6 Baaruu dì tó ò zĩ̀ asãnsĩni dↄ̃,
tó yãkɛkɛrinↄn dasi, àdi tó ò zĩ̀ ble.
7 Ɔ̃ndↄ̃ lei de fayasaridela,
lakutu kↄ̃kakaranaa gũn a lɛ́ dìgↄ̃ nakↄ̃anamɛ.
8 Gbɛ̃ kũ àdigↄ̃ vãnikɛnnɛna laasun vĩn
òdi a sísi manafikide.
9 Yãfayasari wàaripana bi durunnamɛ,
gbɛ̃ke dìgↄ̃ ye lalandikɛriiiro.
10 Tó n mɛ̀busɛɛ kɛ̀ warikɛgↄrↄa,
n gbãna zↄ̃kↄ̃ro.
11 Ǹ gbɛ̃ kũ ò mìi pɛ̀ gaanↄ sura ba,
ǹ gí gbɛ̃ kũ ò sòro òtɛn si kakatɛnannↄnɛ.
12 Tó n pì: O'o, ó dↄ̃ yãro fá,
Luda kũ à nɛ̀sɛgũnyã dↄ̃ ni eroo?
N wɛ̃̀ndi Gwàri a yã dↄ̃,
ani fĩna bo baadinɛ a yãkɛnaaamɛ.
13 Ma nɛ́, ǹ zↄ́ ble, zaakũ à mana,
zↄ́sa dì kɛ lɛ́nɛ nna.
14 Lɛn ↄ̃ndↄ̃ dì kɛ gbɛ̃nɛ nna a nɛ̀sɛn lɛ.
Tó n ↄ̃ndↄ̃ kũ̀, ĩnigↄ̃ zia vĩ,
tãmaa ni n nɛro.
15 Dàde, ǹsun gbɛ̃ mana ↄn kpákparo,
ǹsun a bɛ pↄ́nↄ wararo.
16 Bee tó gbɛ̃ mana lɛ̀tɛ gɛ̃̀n suppla,
àdi ɛra à futɛmɛ,
yãvãnikɛrinↄ sↄ̃, kisira dì ń fu.
17 Tó n ibɛrɛ lɛ̀tɛ, ǹsun pↄnna kɛro,
tó à fù, ǹsun à yáa dↄro.
18 Tó Dikiri è lɛ, ani kɛnɛ nnaro,
a pↄfɛ̃ ni were n ibɛrɛɛ pìiamɛ.
19 Ǹsun tó gbɛ̃ vãninↄ yã n kũ gbãnaro,
ǹsun yãvãnikɛrinↄ gwena ni dɛro,
20 zaakũ gbɛ̃ vãni nigↄ̃ zia vĩro,
Luda ni yãvãnikɛrinↄ fitila tɛ́ dɛ.
21 Ma nɛ́, ǹ vĩna kɛ Dikirinɛ kũ kínao,
ǹsun gbɛ̃nna kpá kũ gbɛ̃ kũ ò bò ń kpɛnↄoro,
22 zaakũ yã ni ń le kãntomɛ.
Dí mɛ́ à dↄ̃ lákũ oni ń ásaru kɛ nàa?
Ɔ̃ndↄ̃denↄ yãn dí dↄ
23 Ɔ̃ndↄ̃denↄ yãn dí dↄ:
Gbɛ̃wɛgwana yãkpatɛ gũn manaro.
24 Gbɛ̃ kũ àdi yã nna kpá taaridea,
gbɛ̃nↄ ni sa vãni onɛ, burinↄ ni a ká.
25 Gbɛ̃ kũ àdi yã da taaridela nigↄ̃ yã mana le,
Luda ni arubarika daagu manamana.
26 Yãwemmana súsu
de lán lɛ́pɛna lɛ́aa bà.
27 Ǹ n bàai zĩ kɛ ǹ n bura soru kɛ,
gbasa ǹ kpɛ́ bo sà.
28 Ǹsun n gbɛ̃dake bobo a dàn pãpãro,
ǹsun tó n lɛ́ gbɛ̃nↄ sãtɛro.
29 Ǹsun pi: Mani kɛnɛ lákũ à kɛ̀mɛnɛ nàro,
kesↄ̃ mani fĩna bonɛ a yãkɛnaaa.
30 Ma pã ma'ãde búnɛ,
ma do fayasaride geepi búi,
31 akũ ma è lɛ̀ɛ bùtɛ à dàgula pínki,
à sɛ̃̀ɛ kù, gbĩ̀ kũ à bò kũ gbɛ̀ɛo lɛ̀tɛ.
32 Ma yã dí gwà ma laasun lɛ̀a,
akũ pↄ́ kũ ma è yã dàdamɛnɛ.
33 Tó n pì: Mani i o fíti, mani kámma bo fíti,
mani wútɛ fíti ↄkpana ma kùua,
34 takasi ni bo n ã lán kpãni bà,
pↄ́kĩammana ni summa
lán gbɛ̃ kũ à gↄ̃kɛbↄ kũnaa bà.