90
Luda kũ bisãsirio
Luda gbɛ̃ Musa aduakɛnaa.
1 Dikiri, ó utɛkimɛ n ũ wɛ̃̀ kũ wɛ̃̀ɛo.
2 De ń kpɛ́ ǹ kpinↄ kɛ,
de ń kpɛ́ ǹ zĩtɛ kũ anduniao kátɛ,
Ludamɛ n ũ zaa káaku ari gↄrↄ sĩnda pínki.
3 N dìtɛ kũ bisãsiri ɛra zĩtɛ,
ndì pińnɛ ò ɛra bùsun.
4 Wɛ̃̀ wàa sↄↄro dennɛ lán gↄrↄ do bà,
à dennɛ lán gĩa ke gwãani zaka bà.
5 Ndì bisãsiri sɛ́ kũ ga'io,
ò de lán sɛ̃̀ yĩda bà kↄnkↄ.
6 Àdi butɛ kↄnkↄ à gbã,
àdi yitoro kũ ↄkↄsi à kori kɛ.
7 N pↄfɛ̃ dì ó kakatɛ,
n patammanaa dì swɛ̃̀ kɛ̃ógu.
8 Ó yã vãninↄn katɛna n arɛ,
ó asiriyãnↄ bò gupuran n kùru.
9 Ó gↄrↄ dì gɛ̃tɛ n pɛ̃tɛ̃ yãi,
ó wɛ̃̀ndii dì láka kũ ndanaao.
10 Ó wɛ̃̀ɛ dì ká baaakↄ̃ akuri,
tó ó gbãna sↄ̃, basiikↄ̃.
Wari kũ pↄsiraoon wɛ̃̀ɛ pìnↄ dì suowɛrɛ,
òdi gɛ̃tɛ likalika, akũ odì kpágui.
11 Dí mɛ́ à n pↄfɛ̃ gbãna lɛ́ dↄ̃ↄ?
n pɛ̃tɛ̃ zↄ̃kↄ̃ↄ kà vĩna kũ à de ò kɛnnɛ ũ.
12 Ǹ dadawɛrɛ ògↄ̃ ó wɛ̃̀ndi kutukɛ lɛ́ dↄ̃,
de ò ↄ̃ndↄ̃ le ó swɛ̃̀ɛ gũn.
13 Dikiri, bↄrɛn ĩni n pↄfɛ̃ kpátɛɛ?
Ǹ n zↄ̀blerinↄ wɛ̃nda gwa.
14 Ǹ tó n gbɛ̃kɛ suwá lákũ gu dìgↄ̃ dↄ nà,
de ògↄ̃ pↄnna kɛ kũ ayuwiikɛnaao ari ó gↄrↄ lɛ́n.
15 Ǹ ó pↄ kɛ nna ↄ kũ n tↄ̃̀wá gↄrↄ lɛ́n,
wari kũ o kɛ̀ wɛ̃̀ lɛ́n.
16 Ǹ n yãkɛnanↄ mↄ ókↄ̃nↄ n zↄ̀blerinↄnɛ,
ǹ tó ó nɛ́nↄ n gbãna gakuri dↄ̃.
17 Dikiri ó Luda, ǹ tó ò n pↄnna le,
ǹ tó ó zĩ àre le,
ee, ǹ tó ó zĩ àre le.