79
Ɔ́ↄdↄna Yurusalɛmu wina yã musu
Asafa lɛ̀ɛ.
1 Luda, burinↄ sì n bùsun,
ò n kpɛ́ kũ à kú adona yàka,
ò Yurusalɛmu wìwi ò dàtɛ.
2 Ò n zↄ̀blerinↄ gɛ̀ɛ kpà bãnↄa,
ò n yãmarinↄ mɛ̀ɛ tò nↄ̀bↄ pãsĩnↄnɛ pↄ́ble ũ.
3 Ò ń aru kↄ̀tɛ lán í bà Yurusalɛmu bĩnikpɛ,
gbɛ̃ke kun à ń vĩro.
4 O gↄ̃ sↄ̃sↄ̃na pↄ́ ũ ó sarɛdenↄnɛ,
o gↄ̃ lalandi pↄ́ ũ gbɛ̃ kũ ò likawáinↄnɛ.
5 Dikiri, ĩnigↄ̃ pↄ fɛ̃ kũoo ari bↄrɛmɛɛ?
N pɛ̃tɛ̃ tɛ́ nigↄ̃ kũ gↄrↄ sĩnda pínkin yá?
6 Ǹ pↄfɛ̃ kipa buri kũ ò n dↄ̃ronↄa,
gbɛ̃ kũ òdi n sísironↄ bùsunↄa.
7 Zaakũ ò Yakubu burinↄ blè,
ò ń bùsuu yàka.
8 Ǹsun ó denↄ durunnanↄ wí ó musuro.
Ǹ wɛ̃nda dↄ̃wɛrɛ likalika,
zaakũ o busa o gↄ̃ búgubugu.
9 Ǹ kpáwái, Luda ó surabari,
ǹ ó sura ba de ǹ tↄ́ bo,
ǹ ó durunnanↄ kɛ̃wá n tↄ́ yãi.
10 Bↄ́yãi ĩni tó burinↄ ó lá ò pi:
Ó Luda kú mámɛ sɛ́ɛ?
Ǹ tó burinↄ gↄ̃ dↄ̃ ó wára
kũ ndì n zↄ̀blerinↄ dɛdɛna fĩna boḿma.
11 Ǹ tó zĩ̀zↄnↄ ↄ́ↄdↄna gɛ̃ n sãn,
ǹ gbɛ̃ kũ ò kú ga lɛ́inↄ bo
kũ n gã̀sã gbãnao.
12 Ǹ lalandi kũ buri kũ ò likawáinↄ kɛ̀nnɛ
fĩna boḿma gɛ̃̀n suppla, Dikiri.
13 Ókↄ̃nↄ n gbɛ̃nↄ, n kpàsa sãnↄ,
ónigↄ̃ n sáabu kpá gↄrↄ sĩnda pínki,
ónigↄ̃ n tↄ́ babańnɛ ari ó buria.